Месси ва унинг 3 нафар жамоадошида коронавирус аниқланди - Darakchi\nМесси ва унинг 3 нафар жамоадошида коронавирус аниқланди\nСПОРТ 02.01.2022, 18:42\nТеглар: Лионель Месси\n"ПСЖ" жамоаси бир қатор футболчилари хизматидан фойдалана олмайди. Бу ҳақда клуб расмий сайти хабар берди.\nМаълум бўлишича, Лионель Месси, Хуан Бернат, Серхио Рико ва Натан Битумазаланинг топширган тести мусбат натижа берган.\nБу футболчилар ўзини изолация қилгани айтилмоқда.\nМессининг қачондан машғулотларга қайтиши маълум бўлди\n"ПСЖ" ҳужумчиси Лионель Месси келаси ҳафтада умумий гуруҳ машғулотларига қайтади. Бу ҳақда клуб расмий сайти хабар берди. Қайд этилишича, Месси 15 январь куни "Брест"га қарши ўйинда...\nМессига тегишли бўлган Барселонадаги меҳмонхона бузиб ташланади\nБарселона шаҳри маъмурияти Лионель Мессига тегишли меҳмонхонани бузиб ташлашга қарор қилди. Бу ҳақда El Confidencial хабар берди. Манбада айтилишича, мазкур меҳмонхона шаҳар қурилиш қоидаларига мос келмаяпти. У “Барселона”...\nМесси навбатдаги “Олтин тўп”ни қўлга киритади\n“ПСЖ” ҳужумчиси Лионель Месси навбатдаги “Олтин тўп”ни қўлга киритади. Бу ҳақда Британия матбуоти хабар берди. Аргентиналик футболчи “Олтин тўп”ни қўлга киритиш йўлида Роберт Левандовски ҳамда Карим...\nМесси Франция чемпионатидаги илк голини киритди\nФранция чемпионатининг 14-тур учрашувлари давом этмоқда. Унда бир қатор натижалар қайд этилди. Жумладан, “ПСЖ” клуби ўз майдонида “Нант”ни қабул қилди ҳамда 3:1 ҳисобида ғалаба қозонди. Эътиборлиси шуки,...


Долларнинг қадрсизланиши ҳам ўзбекларнинг ташвишини оширяпти\n12 май 2021, Тошкент вақти: 07:45\nЖаҳон бозорида АҚШ доллари қийматининг тобора тушиб бораётгани бошқалар қатори оддий ўзбекистонликлар турмушига ҳам ўз салбий таъсирини ўтказмай қолмаётир.\nЎзбекистон иқтисодиётининг барқарор суръатлар билан йилига ўртача 5 фоиз ўсаётганини деярли барча молиявий ташкилотлар эътироф этади. Шунга қарамай, АҚШ долларининг қадрсизланиши оддий фуқаролар турмуш тарзига катта зарба берганини кузатиш мумкин.\nПоликлиникада ишлайдиган суҳбатдошнинг айтишича, долларга ҳисоблаганда 75-80 доллар атрофида маош олади. Шахсий корхоналарда ишлаб эса 200-300 доллар топса бўлади. Лекин бу ҳам, масалан, 4 кишилик оиланинг ўртача турмуш кечиришига етмайди.\n“Биз ҳам оилада 4 кишимиз. Ойлигим фақат коммунал хизматларни қоплайди. Келиним ҳам, ўғлим ҳам ишлайди. Шу ҳисобидан зўрға ҳаёт кечирамиз. Ҳозир киши ҳисобига 200 долларча маош олса, яхши яшаш мумкин”,- дейди суҳбатдош.\nУнинг сўзларига кўра, бундан ярим йил аввал 25 минг сўмга бир ҳафталик бозорлик қилиш мумкин эди. Ҳозир эса камида 50 минг сўм олиб чиқиш керак. Бу фақат озиқ-овқатга кетадиган маблағ.\n“Доллар қадрсизланяпти. Лекин давлат корхоналарида ойликлар эски ҳолича қоляпти. Бу эса аҳолининг янада қашшоқлашига олиб келяпти”,- деди суҳбатдош.\nАҚШ долларининг қадрсизланиши савдо соҳасида ишлайдиганларнинг ҳам ишига тўсиқ бўлаётир.\nТошкентда ўз дўконига эга бўлган Дилшодбекнинг таъкидлашича, одамлар кийим-кечак, озиқ-овқат ва бошқа нарсаларни олишга қийналяпти. Чунки товарларнинг аксарияти хориждан долларга олиб келинади. Қимматчиликдан ҳамма норози.\n“Бизнинг ҳам савдомиз юришмаяпти. Чунки одамларда пул йўқ. Бир-ярим йил аввалгига қараганда харидорлар камайиб кетди”,- дейди Дилшодбек.


Мавзу: Атом ва ядро физикаси. Квантлар\nНазвание Мавзу: Атом ва ядро физикаси. Квантлар\nМавзу: Атом ва ядро физикаси.\nПланк гипотезаси буйича ҳар кандай нурланиш (шу жумладан ёруғлик ҳам) алохида квантлардан иборат. Бундан келиб чиқадики, нурланиш энергияси ҳам доим бутун сондаги квантлар энергиясига тенг бўлади. Алохида квантларнинг энергияси частотага боғлиқ.\nАгар –квант энергияси. –нурланиш частотаси, 6,62617610-34 Жс Планк доимийси бўлса. Унда\nЭнергия ва масса орасидаги боғланиш.\nА.Эйнштейн тенгламасидан ҳар кандай энергия ва масса орасидаги боғланиш қуйидаги формула ёрдамидан фойданилади. Агар -энергия, m-масса ва c- ёругликнинг вакуумдаги тезлиги бўлса унда.\nЁруғлик нурланиб чиққанда ва ютилганда ўзини частотасига боғлик бўлган энергияли заррачалар оқимидек тутади. Ёруғлик порцияси заррача деб аталадиган нарсага тасодифан жуда ўхшаш бўлиб чиқади. Ёруғликнинг нурланишида ва ютилишида намоён бўладиган хоссалари корпускуляр хоссалар деб аталади. ёруғлик заррачасининг ўзи эса фотон ёки электромагнит нурланиш (ёруглик) кванти деб аталади.\nФотоннинг массасини қуйидагича аниқлаш мумкин. Нисбийлик назариясига асосан, ҳар доим энергия билан масса орасидаги боғланиш орқали ифодаланади. Фотоннинг энергияси га тенг бўлганидан унинг массаси қуйидагича топилади.\nАгар m-фотоннинг массаси, -Планк доимийси, –нурланиш частотаси, -нурланишнинг тўлқин узунлиги, с-ёруғликни вакуумдаги тезлиги бўлса, унда қуйидагича ёзиш мумкин. ва\nФотон импульси қуйидагига тенг бўлади . Агар: p-нурланиш частотаси,\nДе Бройль нурланишга тегишли корпускуляр-талқин дуализмини тинчлик массасига эга бўлган заррачаларга ҳам тадбиқ этади. Агар -Де Бройль тўлқин узунлиги.\nзаррачаларни релятивистик массаси.\nзаррача импульси бўлса.\nСИ м жс кг м/с (кг м/с)\nАтом ядроси Атом қобиғи\nЭлементар заррача протонлар Нейтронлар Электрон\nЗаряд Қ 0\nУмумий тариқасида қуйидагини ёзиш мумкин.\nЯдро нуклонлар сони (протон ва нейтронларнинг йиғиндиси) А ядронинг масса сони дейилади. Ядродаги нейтронлар сони га тенг.\nАйрим ҳолларда атом номери умумий ҳолда қуйидагича ёзилади\nНуклид термини билан атом ядроси белгиланади.\nҲозирги замон тасаввурларига кўра атом ядроси таркибига протон ва нейтронлар киради. Шунинг учун бу заррачалар нуклонлар дейилади.\n1. Бир хил электр заряди яъни бир хил сонли протонга аммо ҳар хил масса сонига эга бўлган атом ядролари изотоплар деб аталади. Изотоплар бир-биридан нейтронлар сони билан фарқ қилади. Бир хил атом номига турли масса сонига тўғри келади.\nМисол тариқасида қуйида уран изотоплари.\nИзобарлар. (изобар нуклидлар)\n1.2 Масса сони бир хил бўлган. Бир хил сонли нуклонлардан иборат, аммо ҳар хил га эга бўлган ядролари изобар нуклидлар деб аталади. Лекин бир хил бўлганда ҳам изобар ядролар масса бўйича бир мунча фарқ қилади.\nШундай қилиб изобарлар қуйидагиларга эга:\nТурли атомлар номерига. (турли протонлар сони)\nБир хил масса сонига. (бир хил нуклонлар сони)\nҚуйидаги бир нечта мисоллар келтирилган.\nАтомлар массаси бутун сондан бир мунча фарқ қилади. Ядронинг у.а.м.б.даги массасига энг яқин бутун сон ядронинг масса сони деб олинди. Масса сони атом ядросидаги нуклонлар (протон ва нейтронлар) сонини билдиради. Берилган элемент атомининг ядроси шу элементнинг химиявий символи билан белгиланади ва символнинг ўнг томони юқорига масса сони, чап томон пастга эса ядронинг заряди ёзилади.\nАтом ва молекулаларнинг массасини характерлаш учун атом массаси деган тушунча келтирилган.\nАтом массаси-нисбий катталик; у углерод атом массаси 12 га нисбати билан аниқланади.\nАтом массасини абсолют қийматини Аниқлаш учун атомнинг масса бирлиги (а.м.б.) киритилган. Атомнинг масса бирлиги (а.м.б.) углерод атомнинг 1/12 қисмига тенг.\nатом массаси учун.\nАйрим атом ва элементар заррачалар массалари.\nЗарралар номлари. Белгиланиши. Сонлари\nМассаси m протон нейтрон электрон а.е.м.\nАтом массаси маълум бўлса ҳар қандай массали моддага атомлар сонини аниқлаш мумкин.\nАгар: Н-бирор моддадаги атомлар сони.\nM-атомнинг массаси бўлса.\nЯдроларнинг массаларини масса-спектрометрлар ёрдамида Аниқ ўлчаш натижалари шуни кўрсатадики, ядронинг тинчликдаги Мя массаси уни ташкил этувчи протонлар билан нейтронларнинг тинчликдаги массалари йиғиндисидан ҳамиша кичик бўлади. Бу ходиса масса дефекти дейилади.\nАгар: -масса дефекти.\n-ядро массаси бўлса унда:\nЯдронинг боғланиш энергияси.\nНуклонлар ядрода ядро кучлари Билан боғланади. Ядрони бўлиш учун бу кучларни енгиш керак. Яъни энергия сарф қилиниши керак. Ядрони алоҳида нуклонларга батамом парчалаб юбориш учун зарур бўлган энергия ядронинг боғланиш энергияси дейилади ва Wбоғ-деб белгиланади. Турли ядроларда у турли қийматларни қабул қилади. Айниқса битта нуклонга тўғри келадиган боғланиш энергияси катта аҳамиятга эга. Ядро энергияси енгил ядроларни қўшилишида (ядро синтез реакцияси) ёки оғир ядроларни бўлинишида ажралиб чиқади. Эйнштейннинг масса ва энергия орасидаги муносабатини қўллаш билангина тегишли ҳисоблашларни бажариш мумкин: .\nНуклонлардан ядро ҳосил бўлишида массанинг камайиши бунда бу зарралар системасининг энергияси Wбоғ боғланиш энергияси миқдорида камайишини билдиради.\nWбоғ-ядрони боғланиш энергияси.\n-ядро масса дефекти.\nёруғлик тезлиги бўлса.\nCИ W m c\nЖ кг м/с\n1а.м.б. = 931,5037МэВ\nЭлектроннинг классик радиуси деб шартли равишда қабул қилинган (1) элементар заряднинг электр майдонини ҳосил қилган шар радиусига айтилади.\nАгар: рe-элементнинг классик радиуси.\nе=1,610-19Кл электр заряди.\nmc=0,910953410-30кг-электроннинг тинчликдаги массаси.\n1,25663710-6 Гн/м-магнит доимийлик бўлса.\nУнда: Кўп ҳолларда 10-15м. ўрнига СИ системасига кирмайдиган ферми (ф) қўлланилади. Тўғрироғи фемтометр (фм) деб ҳам ёзилади.\nЯдро радиусини тажрибада аниқлаш мумкин.\nАгар: ря-ядро радиуси.\nА-ядро масса сони бўлса унда эмперик формуладан фойдаланиб\nАтомнинг радиуси-ядродан энг узоқдаги электрон орбитаси радиуси билан орқали аниқланади. У тахминан 0,1 нанометрга (нм) =10-10м тенг.\nm-атом массаси . қуйидаги формуладан ҳисобланса унда\nСИ р  ma\nм кг/м3 кг\nЭлектроннинг классик радиуси деб шартли қабул қилинган (рe) элементар заряднинг электр майдонини ҳосил қилган шар радиусига айтилади.\nЕ=1,60218910-19 элементар классик заряд.\nАтом қобиғини кўз олдимиз тассавур қилиш учун турли моделлар ишлаб чиқилганлигини ва бу моделларни кейинчалик вақт ўтиши билан такомиллаштирилгани эътиборга олишимиз керак. Резерфорд модели бўйича электронлар атом ядроси атрофида, қуёш атрофидаги планеталарни ҳаракати каби ҳаракатланади. Лекин бундай ҳолатда ҳаракатланадиган электрон. Электродинамика қонунига кўра энергия чиқариши керак. Н.Бор бу моддани ўзининг икки постулоти билан кенгайтириб аниқ орбиталарда электронлар нур чиқармаслигини кўрсатади.\nБорнинг квант пастулотлари.\nАтом системаси, ҳар бирига муайян Еп энергия мос келадиган алоҳида стационар ёки квант ҳолатларидагина бўла олади. Атом стационар ҳолатда ёруғлик чиқармайди.\nАгар: рe-электрон орбитасининг радиуси.\nmе=9,1110-31кг электрон массаси.\n=электроннинг орбитадаги бурчак тезлиги.\nv-электроннинг орбитадаги тезлиги.\nH=6,62610-34жс Планк доимийси.\nL-электроннинг ҳаракат миқдори моменти.\nн-мусбат бутун сон бўлса.\nУнда: квантлаш шарти:\nЯдро атрофидан ҳаракат қилаётган электронни ҳаракат миқдори моменти Планк доимийси.\nАтом юқори энергетик Еm стационар ҳолатдан паст энергетик Еп стационар ҳолатга ўтган ёруғлик нурланади акси бўлса ёруғлик ютади. Нурланган фотоннинг энергияси стационар ҳолатлар энергияларнинг фарқи тенг бўлади.\nWm- электронни m чи орбитадаги энергияси.\nWн=(н) орбитадаги электрон энергияси.\nh=6,62610-34жс Планк доимийси.\nv-нурланиш частотаси бўлса.\nУнда электрон m орбитадан н орбитага ўтганда W энергия чиқарилади нурланиш частотаси қуйидагига тенг бўлади. Формула\nУнда: W=Wm-Wн-hv. СИ W h v\nЖ Жс Гц=1/с\nБор постулотидан фойдаланиб, электрон ҳаракат қилаётган орбитадаги тузилиши орбита радиусини, нурланиш квант энергияси ва частотасини топиш мумкин. Водород атоми учун бу жуда содда йўл билан аниқланади. Чунки унинг ядроси атрофида биттагина электрон ҳаракатланади.\nБет (ҮП) жұп, тіл-жүтқыншақ (ІХ жұп) нервтері№ Ядро, тармақтары, вегетативті түйіндермен байланысы, нервтендіру аймағы. Кезеген (Х...\nМювзу 2 атомун гурулушу вя тяркиби. Атом щаггында нязяриййяляр. Квант ядядляри. Електроn орбиталлары\nАтомун гурулушу вя тяркиби. Атом щаггында нязяриййяляр. Квант ядядляри. Електроn орбиталлары\nБолаларда асоратланган киндик касалликларида Диагностика, дифференциал диагностика ва умумий педиатр тактикаси диспансеризация ва...


Коронавирусга чалинганлар сони 12 миллионга етди — Sof.uz\nЖАҲОН 33,603,488 24,911,285 1,007,438\nЎЗБЕКИСТОН 56,068 52,466 463\nКоронавирусга чалинганлар сони 12 миллионга етди\n9.07 09:28 107 Жаҳон\n9 июль, пайшанба куни дунёда янги турдаги коронавирус инфекцияси аниқланган ҳолатлар сони 12 миллиондан ошди. Коронавирусга доир статистикани реал вақт режимида юритадиган Жон Хопкинс универистети маълумотлари бундан дарак бермоқда.\nТашкилот маълумотларига кўра, 12 007,327 киши коронавирус билан касалланган, улардан 548,799 киши вафот этган. Энг кўп инфекция ҳолатлари АҚШ (3 051 427) да қайд этилган, ундан кейин Бразилия (1 713 160) ва Ҳиндистон (742 417).\nРоссия қайд этилган ҳолатлар сони бўйича тўртинчи ўринни эгаллайди. Коронавирусга қарши кураш бўйича федерал тезкор штабга кўра, Россия Федерациясида 700 792 та юқтириш ҳолати қайд этилган, 472 511 киши тузалиб, 10 667 киши вафот этган.\nЖССТ раҳбари Тедрос Гебрейесуснинг маълум қилишича, дунё бўйлаб коронавирус тарқалиш тезлиги ортди. 11 миллионлик "марра" 4 июль куни забт этилган эди.\n28.09 15:34 2586\n28.09 09:53 1786\n27.09 14:28 1702\n28.09 13:28 1559\nКеча, 22:08 1518\n17:39 33 Ўзбекистон\n17:26 6 Иқтисод\n17:00 11 Ўзбекистон\nБугун, 16:45 96 Жамият\nБугун, 15:36 91


Муаллиф Агроном 08.02.2020\nТуберкулёз касаллиги — ҳамма турдаги ҳайвонларда, жумладан, майда туёкли ҳайвонларда сурункали кечадиган юкумли касалликдир. Инфекция қузгатувчилари таёқча кўринишдаги микроблар бўлиб, ташқи мухитга жуда чидамли бўлади. Улар қуритиш ва дезинфекцияловчи моддаларга бардош бера олади. Бу микроблар тупроқ қатламида 2 йилгача, сувда 2 ойгача, сариёғ ва пишлоқдарда — 10 ойгача яшаши мумкин. Сут 85-90 даража иссиқликда 30 дақиқа қайнатилгандан сўнг ўлиши мумкин. Совуқ ҳарорат туберкулёз микроблари яшовчанлигига таъсир қилмайди.\nШуни таъкидлаш лозимки, қўй-эчкилар туберкулёз билан аҳён-аҳёнда касалланади, лекин касаллик белгиларсиз кечади.\nЛекин бу ҳеч қандай чора кўриш керакмас деган маънони англатмайди. Ҳар йили туберкулёзга қарши режали кўрик ва тадбирларни ўтказиш лозим. Ҳайвонларни кўрикдан ўтказиш ишларига туберкулёз билан ҳасталанган кишиларни қўйиш мумкин эмас.\nКасалликка чалинган ҳайвонлар тарқалган фермерлардан олиниб, ҳайвонлар сақланган бинолар, боқиладиган майдонлар, жиҳозлар ва қурилмалар дезинфекцияланади. Дезинфекциялашда таркибида камида 5% актив хлор мавжуд бўлган хлорли оҳак эритмасидан, 10% ли қайноқ, олтингугурт-карбол аралашмасининг эритмаси, 3% ли натрий гидрооксиддан фойдаланилади. Гўнг биотерлик усулда зарарсизлантирилади.\nТуберкулёз билан касалланган ҳайвонлар боқилган яйловдан факат 3 ойлик муддат ўтгач фойдаланиш мумкин булади.


Главная > Ўзбекистоннинг янги тарихи > Ислом Каримовнинг миллатлараро бағрикенгликни ўрнатишга қўшган ҳиссаси\nСовет Иттифоқида миллий масалага алоҳида эътибор қаратилган эди. Тоталитар бошқарувга асосланган Марказ раҳбарияти зуғуми билан иттифоқдош республикаларда яшовчи инсонларнинг миллий ўзлиги поймол қилиниб, камситилар эди. ХХ асрнинг 70-йилларида эса “cовет кишиси” тушунчасини кенг тарғиб-ташвиқ этишга уринишлар кузатилди.\nПрезидент Ислом Каримов Ўзбекистонда истиқомат қилаётган барча миллат ва элатларнинг тенгҳуқуқлилигини таъминлаш, ҳам “титул” миллат, ҳам миллий озчиликлар манфаатларини ҳимоя қилишга алоҳида эътибор қаратди.\nБиринчи Президент томонидан мамлакатимиздаги барча миллат ва элатларга кўрсатилган ғамхўрлик – унинг бошқа халқларга эҳтироми ва ўз она элига юксак фарзандлик муҳаббатининг ифодасидир. Миллатидан қатъи назар, ватандошларимизнинг Ислом Каримовга бўлган чуқур ҳурмати ва меҳр-муҳаббатининг боиси ва тарихий қадр-қиммати ҳам ана шунда.


"ОСИЁ ЎЙИНЛАРИ-2018" СОВРИНДОРЛАРИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 07 Сентябр 2018\tКӯришлар: 774\nСовриндорлар орасида тожик енгил атлетикасининг лидери, олимпиада чемпиони, босқон ирғитувчи Дилшод Назаров, байдарка ва каноэда эшкак эшувчи Шаҳриёр Даминов, курашнинг дзюдо ҳамда самбо турлари бўйича гиламга чиққан курашчилар: жаҳон чемпиони Беҳрўз Хожазода, Комроншоҳ Устопириён, Шакармамад Мирмамадов, Умед Давлатбековлар бор.\nШуни алоҳида таъкидлаш жоизки, Комроншоҳ Устопириён биратўла курашнинг дзюдо ва самбо турлари бўйича бронза медалларига эгалик қилди.\nХЎЖАНДДА ЎРТОҚЛИК УЧРАШУВИ\nСуғд вилоятининг маъмурий маркази Хўжанд шаҳрида ўтказилаётган қардош Ўзбекистоннинг Самарқанд вилояти маданияти кунлари доирасида икки минтақанинг футбол клублари "Хўжанд" ва "Динамо" жамоалари ўртасида ўртоқлик учрашуви ўтказилади.\nЎйин Хўжанддаги "Тожикистон мустақиллигининг ХХ йиллиги" стадионида 7 сентябр куни ташкиллаштирилиб, маҳаллий вақт билан 16.00да бошланади.\nИкки қўшни вилоят футбол жамоалари ўртасида ўртоқлик учрашувлари ўтказиш анъана тусини олиб бормоқда. Жорий йилнинг апрел ойида Самарқанд шаҳрида ўтказилган ўйин дуранг кўринишдаги-2:2 ҳисобида якун топган эди.\n------------ Футзал ------------\nЯНГИ МАЙДОНДА МУСОБАҚА\nТоғли Бадахшон мухтор вилоятининг бош шаҳри-Хоруғда янги қурилиб, фойдаланишга топширилган сунъий футзал майдонида мини-футбол бўйича дастлабки турнир - «ТФФ президенти кубоги» мусобақалари ўтказилди.\nУнда мухтор вилоятнинг турли ҳудудларидан бўлган 24 жамоа 6 гуруҳга ажратилиб, ғолиблик учун кураш бошлади. Сўнгра мусобақалар плей-офф тизимида давом этди.\nТурнир якунида ғолиб жамоалар ва энг яхши иштирокчилар турли номинациялар бўйича мукофотлар билан тақдирландилар.\nМОНАКОДА ТАҚДИРЛАШ МАРОСИМИ\nФранциянинг Монако шаҳрида УЕФА (Европа футбол ассоциациялари бошқармаси) доирасида йилнинг энг яхши футболчисини тақдирлаш маросими бўлиб ўтди.\nСпорт журналистлари, бош мураббийлар, терма жамоалар сардорлари ўртасида ўтказилган сўров натижаларига кўра, Хорватия терма жамоаси ва Испаниянинг "Реал" клуби ярим ҳимоячиси Лука Модрич 2017-18 йиллар футбол мавсумида Европанинг энг яхши тўптепари деб топилди.\nШунингдек, бу олий мақом учун Италиянинг "Ювентус" ҳамда Англиянинг "Ливерпул" жамоалари ҳужумчилари Криштиану Роналду ва Муҳаммад Салоҳлар ҳам даъвогарлик қилишган эди.\n------------ Волейбол ------------\nОЛИМПИАДА ЧЕМПИОНИ ЯПОНИЯДА\nРоссия терма жамоасининг аъзоси, олимпиада чемпиони Дмитрий Мусэрский Япониянинг "Сантори Санбёрдз" клуби аъзосига айланди. Жамоа маъмурияти ва волейболчи ўртасида имзоланган шартнома икки йилга мўлжалланган.\nДмитрий Мусэрский кейинги 13 йил давомида Белгороднинг "Белогоре" клубида фаолият юритган.\nУ жамоа таркибида Россия чемпионати, Чемпионлар лигаси, Европа волейбол конфедерацияси, клублар ўртасидаги жаҳон чемпионати сингари нуфузли турнирларда ғолиб чиққан.\nРоссия терма жамоаси аъзоси сифатида эса, олимпиада чемпиони (2012 йил) бўлган, Европа чемпионати, жаҳон кубоги ва лигаси мусобақаларида зафар қучган.\n-------------- Теннис --------------\nЮЛДУЗНИНГ ОМАДСИЗ ЧИҚИШИ\nДунёнинг биринчи ракеткаси, руминиялик Симона Халепнинг Америка Қўшма Штатлари очиқ чемпионати (US Open)даги дастлабки чиқиши омадли кечмади.\nУ турнирнинг биринчи даврасида WTA (Жаҳон аёллар теннис ассоциацияси) рейтингида 31-ўринни эгаллаб турган эстониялик Кайе Кенепига қарши кортга чиқди ва 6:2, 6:4 ҳисобида имкониятни бой бериб қўйди.\nБу руминиялик теннисчи фаолиятидаги энг аламли мағлубиятлардан биридир.


Француз нонвойи ўз бизнесини 1 еврога сотиб юборди\n18:48 / 12.04.2016\n2015 йилнинг декабрида Мишель Фламан ис газидан ҳалок бўлишига бир баҳя қолди. Ўшанда унга маҳаллий дайди Жером Окан ёрдам берган эди. Жабрдийданинг айтишича, газ нон печи билан боғлиқ носозлик туфайли сизиб чиққан.\nТадбиркор шифохонадан чиққач, уйсизни яхшиликка жавоб тариқасида ишга қабул қилди. Нонвойнинг гапларига кўра, Окан ўз ишини тезда ва пухта эгаллаб олган. Ана шундан кейин устоз ўз шогирдига бизнесини сотишга қарор қилган.\n“Мени пул эмас эркинлик қизиқтиради. Мен дам олишни, ўзимни, қолаверса, Жеромни бахтли этишни истайман”, — деди нонвой.


Хурматли согликни саклаш ташкилот рахбарлари ва шифохона ходимлари\nБиз узок йиллар давомида согликни саклаш хизматларига сармоя киритиб келаётган ва бундан буён хам сармоя киритишни давом этадиган, Grand Cross Medical компаниямиз Евросиё географияси учун намуна сифатида караладиган стерилизация ва дезинфекция марказимизни очганимиздан гурурланамиз.\nБизнинг устивор вазифамиз мамлакатимизда тиббий ёрдамни ва марказий стерилизация дезинфекция хизматлари билан касалхоналар ва тиббий марказларга хизмат курсатиш сифатини оширишдир. Шунинг учун ушбу марказ биринчи навбатда касалхона рахбарлари ва ходимларига хизмат курсатади.\nБиз дунёнинг етакчи муассасаларининг жихозлари билан жихозланган марказимиз, сизнинг инфекцияни назорат килишингизга юкори даражада хисса кушамиз.\nИнфекцияни назорат килиш сохасидаги муваффакиятингиз, стерилизация ва дезинфекциялаш жараёнларига, воситалардан узок муддатли фойдаланишга эришадиган сифат ва тезликни юкори даражадаги жихозлар билан таминлаймиз. Тез стерилизация цикллари оркали бир хил микдордаги жаррохий асбоблар туплами билан купрок операцияларни амалга ошириш имкониятига эга буласиз. Биз юкори даражадаги стерилизация хизматларимиз билан инфекция туфайли узокт вакт касалхонада ёткизишни олдини олиш оркали сизнинг хизматларингизга хисса кушамиз деб ишонамиз.\nКурилмани режалаштириш ва куришда биз амалдаги халкаро стандартларга ва унинг барча элементларига риоя килдик. Биз хизмат курсатаётганимизда бутун кучимизни ва билимимизни касалхона ходимлари ва тиббиёт ходимлари билан булишишдан хурсанд буламиз. Биз кушган хар бир ижобий хисса мамлакатимиз саломатлигига бевосита таъсир килишни англаб етиш билан ишлаймиз. Бизнинг барча ходимларимиз бошкарув ходимларимиздан тортиб кичик ходимларимизгача ушбу мотивация билан ишлайди.\nСтерилизация ва дезинфекция, тиббий матоларни ювиш хизматлари мамлакатимизнинг мухим эхтиёжидир. Бундан ташкари бизнинг муасасамизда якин келажакда жаррохлик асбоблари ва ускуналарини ижарага бериш, биомедикал хизматлари ва таьмирлаш хизматлари курсатилади.\nБиз биргаликда ишлашдан ва биргаликда мамлакат саломатлигига хисса кушишдан хурсан буламиз..\n+90 322 394 48 75 info@grandcrossmedical.com


Қизил ранг - Сизнинг ичингизда катта эҳтирос яшайди. Сиз оптимист, дилкаш, мард, жасур инсонсиз. Ўзингиз учун ушбу рангни кашф этиб, сиз албатта ўз мақсадингизга эришасиз.\nҚирмизи ранг - Сиз одамларга сезиларли таъсир кўрсатишингиз мумкин. Агар ҳамкасбларингиз, дўстларингиз ёки иккинчи ярмингиз орасида машҳурликка эга бўлишни истасангиз – айнан ушбу рангни танланг.\nСариқ ранг - Сиз фаол ҳаётни севадиган ижодий кишисиз. Сиз ўзингиз учун ҳар доим қизиқарли саргузаштларни топасиз. Сизнинг кучли жиҳатларингиз: оригиналлик, ўзига ишонч, ҳаётга қувонч кўзи билан қараш.\nЯшил ранг - Сиз ўзингиз келишувчансиз. Сизни ҳеч нарса хавотирга солмайди. Сиз учун турли хил воқеалар мутлақо аҳамиятсиз. Ким ўзи учун яшил рангни кашф этса қуйидаги ижобий сифатларга эга бўлади: ҳамма билан келишиб кета олади, тасаввури кучли ривожланган, ишчанлик қобилиятига эга.\nЗангори ранг - ўзингиз учун ушбу рангни кашф этиб, ҳикмат, сабр, осойишталикни ўрганасиз. Бу ранг одамларга катта руҳий қувват беради ва ўз фикри устидан назорат қилишни ўргатади.\nКўк ранг – инсон учун кучли руҳ ато этади. Агар ўзингизда ишонч етишмайдиган бўлса – ўзингиз учун бу рангни очинг, Сизнинг ҳаётингиз ишончли бўлади.\nСиёҳ ранг - кучли ранглардан бири. Бу ранг Сиз учун этакчилик, донолик ва муҳаббатни очади. Сиз ихтирочилик қобилиятига эга ижодий шахсга, имонли ва медиум қобилиятли эга шахсга айланасиз.\n15:00 Буржингиз рангини биласизми?\n09:17 Буржингиз рангини биласизми?


Бозордаги микроблар: бу ҳолатнинг ечими борми?\nСаломатлик / Бозорлар / Юртимизда\nСарлавҳани ўқиб, мулоҳазалар нарх-наво ҳақида бўлса керак, дея ўйлаётгандирсиз. Йўқ, асло. Шукрки, ҳар йили илик узилди чоғида анча-мунча кўтариладиган нарх бу йилги кўкламда арзонлашди. Бозорларимиздаги мева-чева ва сабзавот маҳсулотлари сероблиги билан бирга, баҳоси ҳам ҳамёнбоп. Кўнглимизни хира қилган ҳолат эса ана шу ноз-неъматлар сотилаётган жойдаги антисанитар вазият.\nХалқнинг турмуш тарзи, маданияти ва маънавияти даражасини билмоқчи бўлсанг, бозорига бор , дейишган. Кейинги йилларда юртимизда ҳудудлар ободлиги қаторида бозорларни тартибга солиш борасида ҳам ижобий ишлар қилинди. Жумладан, Навоий шаҳридаги Марказий деҳқон бозорида сотувчи ва харидорларга қулайлик яратиш мақсадида янги усти ёпиқ расталар ўрнатилиб, гўшт ва гўшт маҳсулотлари учун музлаткичли алоҳида павильон барпо этилди. Бироқ...\nСиз кўриб турган суратларда Марказий деҳқон бозорининг улгуржи савдо қилинадиган қисмидаги аҳвол акс этган. Аслида бу жойда қўшни вилоятлардан олиб келинган қишлоқ хўжалиги маҳсулотлари улгуржи нархларда сотиларди. Ўтган йили улгуржи бозор Кармана туманига кўчирилди. Бу жой эса аксарият ҳолатда ноқонуний савдо қилувчи тадбиркорлар га мерос бўлиб қолди. Энди улар ўз маҳсулотларини ерда, араваларда, харидорлар ўтиб-қайтаётган йўлаклар устида сотишмоқда.\nМевалар истеъмол қилишдан аввал ювилиши, сабзавотлар эса тозаланиб, пиширилиши мумкин. Балки шунда чанг-тўзондан уларга етган зарар бартараф этилар, аммо антисанитар ҳолатда сотилаётган турли салатлар, сузмаю тузламалар-чи? Бу ерда, ҳатто, қувватбахш таом сифатида гўжа ҳам сотилмоқда. Лекин очиқ ҳолатда турган бу маҳсулот инсон танасига қувват билан бирга, айрим хасталикларни ҳам бахш этмаслигига ким кафолат беради?\nБозор учун масъул Саховат масъулияти чекланган жамияти мутасаддиларининг айтишича, улар палапартиш оптом бозор ни тартибга солишга кўп уринишган. Аммо айрим қўштирноқ ичидаги тадбиркорлар бундан норози бўлиб, вилоят ҳокимлигига арз қилишгача боришибди.\nКелгусида бу ерда ҳам ёпиқ турдаги расталар ўрнатилиши режалаштирилган. Демак, аҳвол шундагина яхшиланади. Унгача эса оёқ остидаги савдо давом этаверади...\nКиритилди: 15:41 01.04.2019. Ўқилди: 832 марта. Фикрлар сони: 0 та.


Beeline абонентларининг энг кўп берадиган саволлари - Terabayt.Uz\nBeeline абонентларининг энг кўп берадиган саволлари\nBeeline ноябрь ойида ижтимоий тармоқлардаги компаниянинг корпоратив саҳифалари орқали абонентлардан тушган энг кўп саволлар рўйxати ва уларга жавобларни тайёрлади.\nКонтент-хизматларни қандай қилиб ўчириш мумкин?\n0611 рақами орқали мутахассис билан боғланиб, контент хизматига обуна бўлишни ўчириб қўйишингиз мумкин, ёки қуйидаги ҳавола бўйича мустақил равишда ўчириш мумкин https://beeline.uz/tashkentskaya-obl/customers/mobile/entertainment/CronMobileContent\n4Gни қандай қилиб созлаш мумкин?\nТармоқ LTE 850 (band 18 va band 5) частоталарида ишлайди. 4G тармоғида ишлайдиган мосламалар рўйхати билан қуйидаги ҳавола орқали танишиш мумкин:https://static.beeline.uz/upload/images/4g/Devices_LTE_850.pdf\nПулларим қаерга кетади?\nБаланснинг камайиши абонент тарафидан компаниянинг хизматларидан фойдаланишни акс эттиради. Бу SMS-хабарлар, интернетга уланиш, роумингда телефондан фойдаланиш, абонент тўловига эга ва пуллик қўшимча хизматларни ёқиш, шунингдек қисқа рақамлардан фойдаланиб, контент-провайдерлар хизматларидан фойдаланиш чоғида амалга оширилади. Ҳисобдаги маблағ миқдорини назорат қилиш учун *102# буйруғидан фойдаланиш, 0697 бепул рақамига қўнғириқ қилиш, ёки "Beeline Uzbekistan" иловаси орқали детализацияга буйруқ бериш мумкин. Иловани мобил телефонингизга ўрнатиш учун *1# USSD-коди орқали буюртма беришингиз мумкин.\nБошқа мамлакатга нега қўнғироқ қила олмайман?\nАгар сиз олдиндан тўов тизими абоненти бўсангиз, халқаро қўнғироқларни истаган пайтда амалга оширишингиз мумкин, сиз хизматни улашингиз шарт эмас. Агар сиз постпаид тўлов тизими абоненти бўлсангиз, халқаро алоқа ўрнатиш учун сиз компания офисларига ёзма ариза билан мурожаат қилишингиз ва кафолат суммасига 421 000 сўм миқдорида депозит қўйишингиз керак.\nҚандай қилиб қарзга маблағ олишим мумкин?\nХизматдан фойдаланиш учун ҳисобингизда камида минус 842 сўм бўлиши, ёки 18 945 сўмдан ошмаслиги керак. Хизматни ёқтириш учун 064046 рақамига қўнғироқ қилиш лозим. Сўнгги уч ой давомида абонент ўртача миқдордаги телекоммуникация хизматлари учун қанча сарфланганига қараб, ҳисобни тўлдириш учун 1894,5 сўмдан 21050 сўмгача қарз берилади.\nЙўқотилган рақамни қайта тиклаш мумкинми?\nBeeline савдо ва хизмат кўрсатиш офисларида телефон рақами ва тариф режасини сақлаб қолган ҳолда, янги SIM-карта олиш мумкин. Абонент офисга паспорти билан ташриф буюриши лозим.


Шу йилнинг ноябр ойида Ўзбекистондаги масжидлар сони Сурхондарё вилояти Шўрчи туманида навбатдаги масжид фойдаланишга топширилиши билан яна биттага ортди. Тумандаги “Толли ота” жоме масжидига Сурхондарё вилояти Адлия бошқармаси томонидан масжид уставининг рўйхатдан ўтказилгани тўғрисида гувоҳнома тақдим этилди. Бу ҳақда Ўзбекистон Мусулмонлар идораси матбуот хизмати КУН.УЗъга маълум қилди.\nАлбатта, бу “Толли” маҳалласида истиқомат қилувчи намозхонлар учун жуда катта туҳфа бўлиб, уларнинг ибодатларни адо этишида улкан қулайликлар тақдим этади.\nҚайд этиш жоизки, шу билан Ўзбекистондаги масжидлар сони 2043 тага етди. Шундан энг кўпи Самарқанд вилоятида бўлиб, у ерда 285 та масжид фаолият юритади. Тошкент вилоятида 221 та, Фарғона вилоятида 192 та масжид рўйхатга олинган. Сўз юритилаётган Сурхондарё вилоятида шу вақтга қадар 100 та масжид мусулмонларга хизмат кўрсатган.\n/ Ўзбекистондаги масжидлар сони яна биттага кўпайди


Энг қимматбаҳо унаштирув узуклари ҳақида... » Ўзбекистон янгиликлари – Zamin.uz\n14 ноябрь 2019, 17:24\nБугунги кунда тўй саноати дунё бўйлаб анча ривожланмоқда. Табиийки, бундай висол оқшомлари никоҳ узугисиз ўтмайди. Улар ҳам тўй оқшомининг асосий безаги ҳисобланади. Дунёдаги энг қимматбаҳо унаштирув узуклари қанча туришини ва улар кимга тегишли эканлигини биласизми? Айни шу мақоламиз орқали сизга ҳавола қилмоқчи бўлган маълумотларимиз бир-биридан ажойиб унаштирув узуклари ҳақидадир. Қуйида қимматбаҳо узук соҳибалари ва бу ажойиб узукларнинг қиймати ҳақида маълумот берилади:\n1. Мариаҳ Керей узуги - бу узук ўз соҳибасига собиқ йигити австралиялик бизнесмен Жеймс Пакер номидан совға қилинган бўлиб унинг бугунги кундаги қиймати 10 миллион долларга тенг. Зумрад кўзли узукнинг кўзи 35 каратли олмосдан ясалган бўлиб, танаси эса платинадан ишланган.\n2. Бвлгарининг кўк олмос кўзли узуги - Бвлгари томонидан яратилган кўк олмос кўзли узук 9,5 миллион долларга баҳоланган. Узук кўзидаги кўк олмос 5,4 карат бўлиб, бу нодир намуна ўз даврида жуда ҳам қимматбаҳо деб баҳоланган. Узук яратилган даврда у Графлик олмослари қаторидан жой олган.\n3. Элизабет Тейлор узуги - навбатдаги ўринни банд этган узугимиз эса 8,8 миллион долларга тенг бўлиб, у ҳамон энг ноёб севги тимсолларидан бири бўлиб қолмоқда. Ушбу қимматбаҳо заргарлик намунаси Ричард Буртон томонидан платина ва 33 каратли Ассчер олмосидан фойдаланиб ясалган.\nТеглар: Мариаҳ Керей узуги Бвлгари Элизабет Тейлор\nЯнгиликлар » Жамият » Энг қимматбаҳо унаштирув узуклари ҳақида...\n07:44 Йўқолган никоҳ узуги 13 йил ўтиб сабзида топилди\n10:19 Дунёдаги энг қимматбаҳо тақинчоқлар (фото)\n16:32 Дубайда 813 каратли олмос 63 млн долларга баҳоланиб, энг қимматбаҳо тошга айланди\n10:17 Рашкчилар учун восита: GPSга эга никоҳ узуклари яратилди


Супростилин – medu.uz – Дорилар ҳақида маълумотлар ўзбек тилида\nHome Йўриқномалар Супростилин\nПрепаратнинг савдо номи: Супростилин\nТаъсир этувчи модда (ХПН): хлоропирамин (chloropyramine)\nфаол модда: хлоропирамин гидрохлориди 0,025 г (25 мг);\nёрдамчи моддалар: лактоза моногидрати, картошка крахмали, магний стеарати, тальк.\nТаърифи: оқ ёки деярли оқ рангли таблеткалар.\nАТС коди: R06AC03.\nХлоропирамин антигистамин воситаларининг биринчи авлоди, Н1-рецепторларининг блокаторлари гуруҳига киради. Антигистамин фаоллик кўрсатади. Препарат силлиқ мушакларга таъсир қилади, аллергик реакцияларни кечишини енгиллаштиради, капиллярлар ўтказувчанлигини камайтиради. Препарат шунингдек периферик холинолитик, седатив ва ухлатувчи самарага ҳам эга.\nИчга қабул қилинганида овқат ҳазм қилиш йўлларидан тез ва тўлиқ сўрилади. Қондаги максимал концентрациясига биринчи 2 соат давомида эришилади; концентрациясининг терапевтик даражаси 4-6 соат сақланиб туради. Юбориш йўлидан қатъий назар тўқималарда яхши тақсимланади, гематоэнцефалик тўсиқ орқали ўтади. Жигарда жадал метаболизмга учрайди. Асосан буйрак орқали нофаол метаболитлари кўринишида сийдик билан чиқарилади.\nАллергик касалликлар – мавсумий аллергик ринит, конъюнктивит, эшакеми, дермографизм, контактли дерматит, алиментар аллергия, дори воситалари чақирган аллергик реакциялар, ҳашоратларни чақиши оқибатидаги аллергия, қичишиш.\nТизимли анафилактик реакцияларда ва ангионевротик шишда ёрдамчи восита сифатида қўлланади.\nТаблеткалар ичга овқат вақтида, чайнамасдан, етарли миқдордаги суюқлик билан қабул қилинади.\nКатталар учун суткалик доза одатда 75-100 мг (3-4 таблетка) ни ташкил қилади.\n6 ёшдан 14 ёшгача бўлган болалар учун доза суткада 1 таблеткани ташкил қилади.\nДозани пациентнинг реакцияси ва ножўя таъсирларини ривожланишига қараб ошириш мумкин.\nБироқ болалар учун суткалик доза тана вазнига 2 мг/кг дан ошмаслиги керак.\nМаксимал суткалик доза 4 таблетка (100 мг) ни ташкил қилади.\nДаволаш касаллик симптомлари йўқолганидан кейин якунланган ҳисобланади. Тегишли бўлимда кўрсатилган ножўя реакцияларнинг симптомлари пайдо бўлганида, даволашни тўхтатиш керак.\nМарказий нерв тизими томонидан: седатив самара, кучли толиқиш, уйқучанлик, умумий ҳолсизлик, бош айланиши, атаксия, асабийлик, тремор, тиришишлар, бош оғриғи, эйфория, энцефалопатия, кўришни ноаниқлиги.\nЮрак-қон томир тизими томонидан: артериал гипотензия, тахикардия, аритмия.\nОвқат ҳазм қилиш йўллари томонидан: эпигастрал соҳада оғриқ ва дискомфорт, оғизни қуриши, кўнгил айниши, қусиш, диарея, қабзият, анорексия, иштаҳани ошиши.\nҚон яратиш аъзолари томонидан: кам ҳолларда – лейкопения, агранулоцитоз, гемолитик анемия, қоннинг бошқа патологик ўзгаришлари.\nБошқа ножўя реакциялари: дизурия, сийдикни тутилиши, миопатия, кўз ички босимини ошиши, глаукома, фотосезувчанлик, аллергик реакциялар.\nПрепаратнинг таркибига кирувчи ҳар қандай компонентга юқори сезувчанлик;\nбронхиал астманинг ўткир хуружлари;\nсийдикни тутилиши, простата бези гипертрофияси;\nмеъда яра касаллиги;\nМАО ингибиторлари билан бир вақтда қабул қилиш;\nэтилендиаминнинг бошқа ҳосилаларига юқори сезувчанликда қўллаш мумкин эмас.\nМАО ингибиторлари Супростилиннинг антихолинергик самарасини оширади ва узайтиради. Препарат седатив воситалар, транквилизаторлар, седатив анальгетиклар, трициклик антидепрессантлар, атропин, мускарин парасимпатолитиклари билан бир вақтда буюрилганда, улар бир-бирининг самараларини ўзаро потенциялаши мумкинлиги туфайли, алоҳида эҳтиёткорликка риоя қилиш лозим.\nАнтихолинергик ва седатив самаралари туфайли препарат кекса ёшли пациентларга, буйрак функциясини бузилиши ёки юрак-қон томир бузилишлари бўлган пациентларда қўлланганида алоҳида эҳтиёткорликка риоя қилиш лозим.\nБуйрак функциясини бузилишида препаратнинг дозасига тузатиш киритиш лозим, чунки таъсир этувчи модда асосан буйраклар орқали чиқарилади.\nАгар Супростилин таблеткалари кечқурун қўлланса, гастроэзофагеал рефлюкс симптомлари кучайиши мумкин.\nСупростилин таблеткалари ототоксик воситалар билан мажмуада қўлланганида ототоксикликнинг симптомлари ниқобланиши мумкин.\nАнтигистамин воситаларини узоқ муддат қўлланиши, кам ҳолларда қон яратиш тизими томонидан бузилишларни (лейкопения, агранулоцитоз, тромбоцитопения, гемолитик анемияни) чақириши мумкин. Агар препаратни узоқ муддат қўллаш давомида ножўя таъсирлари (иситма, ларингит, оғиз бўшлиғининг шиллиқ қаватида яраларни пайдо бўлиши, терини оқариши, сариқлик, гематомалар, қон кетишлари) кузатилса, даволашни тўхтатиш ва қон кўрсаткичларини назорат қилиш лозим.\nДаволаниш вақтида алкоголни истеъмол қилиш мумкин эмас.\nСупростилин таблеткалари лактоза сақлайди, шунинг учун препаратни галактозани кам учрайдиган наслий ўзлаштираолмаслик, Lapp-лактаза етишмовчилиги ёки глюкоза-галактозани кам сўрилиш синдроми бўлган пациентларда қўллаш мумкин эмас.\nЖигар етишмовчилигида хлорпираминнинг метаболизми секинлашади, бу препаратнинг дозасини тўғрилашни талаб қилади.\nЖигар функциясини бузилишида дозани пасайтириш талаб қилиниши мумкин, чунки таъсир қилувчи модданинг метаболизми секинлашади.\nСупростилинни ҳомиладорлик ёки эмизиш даврида қўллаш мумкин эмас.\nҲомиладор аёлларда адекват ва яхши назоратли тадқиқотлар ўтказилмаган, лекин оналари ҳомиладорликнинг охирги икки ҳафтаси давомида антигистамин препаратларни қабул қилган янги туғилган чақалоқларда ретролентал фиброплазия (РЛФ) ривожланган.\nБолалар. Супростилин таблеткалари болаларга 6 ёшдан бошлаб қўлланади.\nЮз бериши мумкин бўлган ножўя реакцияларини ҳисобга олиб, препарат қўлланганида автотранспортни бошқариш ва бошқа механизмлар билан ишлашдан воз кечиш тавсия қилинади.\nПрепарат болалар ололмайдиган ҳолда сақлансин ва яроқлилик муддати ўтгач ишлатилмасин.\nАнтигистамин препаратларнинг дозаси атайлаб ёки тасодифан ошириб юборилиши, айниқса болаларда ўлим билан якунланиши мумкин. Препаратнинг дозаси ошириб юборилганида атропин билан заҳарланишга ўхшаш симптомлар: галлюцинациялар, хавотирлик, атаксия, ҳаракатлар координациясини бузилиши, атетоз, тиришишлар ривожланиши мумкин. Болаларда қўзғалиш ҳолатлари устунлик қилиши мумкин. Шунингдек оғизни қуриши, қорачиқларни кенгайиши, юзга қон оқиб келишлари ҳисси, синусли тахикардия, сийдикни тутилиши, иситма кузатилиши мумкин. Катталарда иситма ва оқиб келишлар ҳар доим хам кузатилавермайди; қўзғалиш даври тиришишлар ва постиктал депрессия билан кечиши мумкин. Бундан ташқари, кома ва юрак-қон томир коллапси аниқланиши мумкин, у тахминан 2-18 соат ичида ўлимга олиб келиши мумкин.\nПрепаратнинг антихолинергик таъсири туфайли меъдани бўшалишини секинлашиши мумкин, шунинг учун доза ошириб юборилганидан кейин 12 соат ичида меъдани ювиш ва фаоллаштирилган кўмирни қўллаш керак.\nЮрак-ўпка фаолиятни мониторингини ўтказиш тавсия қилинади. Симптоматик даволаш ўтказилади. Специфик антидоти номаълум.\n10 таблеткадан блистерда; 1 ёки 2 блистердан ўрамда.\nЁруғликдан ҳимояланган жойда, 25оС дан юқори бўлмаган ҳароратида сақлансин.


Садир Жапаров қирғиз халқига чегара можароси бўйича мурожаат қилди\nХориж A A A\nПрезидент Садир Жапаровнинг қирғизистонликларга қирғиз-тожик чегарасидаги вазият барқарорлашуви муносабати билан мурожаати эълон қилинди.\nҚуйида мурожаат матни келтирилган:\n28-30 апрел кунлари Қирғизистон халқи учун оғир тарихий синовлар ва қайғу кунларига айланди.\nМуқаддас Ватанимизнинг ҳудудий яхлитлиги ва хавфсизлигига таҳдид туғилиб, одамларнинг тинчлиги бузилди.\nБироқ Қирғизистон чегарачилари ва ҳуқуқни муҳофаза қилиш органларининг тайёрлиги, юксак маънавияти ва қаҳрамонлиги туфайли биз мамлакатимиз ҳудудий яхлитлигини сақлаб қолишга муваффақ бўлдик.\nAфсуски, биз катта йўқотишларга дуч келдик. Минглаб фуқароларимиз ўз уйларини тарк этишга мажбур бўлдилар.\nМен қурбонларнинг оила аъзолари ва яқинларига ҳамдардлик билдираман ва уларнинг қайғусига шерик бўламан. Ўғил-қизларимизнинг вафотидан, айниқса, халқимизнинг 12 ёшли қизининг вафотидан чуқур қайғудаман!\nЖабрланган юзлаб фуқароларнинг тезроқ соғайиб кетишини тилайман. Мен Ватанимиз ва халқимиз манфаатларини ҳимоя қилиш учун жонини берган фидойи ҳарбий хизматчиларимизнинг қаҳрамонликларига қойил қолдим. Улар ўзларини Манаснинг ҳақиқий авлодлари ва қирғиз халқининг қаҳрамонлари сифатида кўрсатдилар!\nГуманитар ёрдам кўрсатадиган шифокорларимиз, қутқарувчиларимиз ва кўнгиллиларимизнинг ишларини алоҳида таъкидлашни истардим. Уларнинг жасорати ва раҳмдиллиги кейинги авлодларга ибратдир!\nҚирғизистон чегара хизмати ва хавфсизлик идоралари томонидан чегараларни қўрқмасдан ва ўжарлик билан ҳимоя қилиш натижасида музокаралар бошланди ва можарони ҳал қилишнинг фақат дипломатик усули белгиланди.\nТожикистон Президенти Имомали Раҳмон билан икки марта суҳбатлашдим.\nМожаронинг янада авж олишига йўл қўймаслик учун чегараларни демаркация қилиш бўйича ҳукуматлараро комиссиялар иши якунлари бўйича протокол имзоланди.\nШунингдек, биз Боткенга шошилган ва қурол талаб қилган ёшларимизни тушунамиз, шу билан улар ўзларининг ватанпарварликларини намойиш этишди.\nБироқ, уларни кенг кўламли можаронинг олдини олиш ва барқарорликни сақлаш учун уларни қурол билан таъминлаш имконсиз эди.\nБиз бошқаларнинг хатосини такрорламадик. Шу билан бирга, баъзи провокаторлар ташқи кучларга қараганда хавфли эканлигини унутмаслигимиз керак.\nИчки ишлар идораларимиз ҳаракатларига халақит бермаслик учун тартибни сақлаш муҳим эди. Ўз навбатида, биз ҳеч қачон Қуролли Кучларимизга қўшни давлатнинг қишлоқларига бостириб киришига, тинч аҳолига ҳужум қилишига ва уларнинг уйларини вайрон қилишига йўл қўймаймиз.\nМен улардан Қирғизистон ташқарисига чиқмасликларини ва аввал отишмаслигини талаб қилдим.\nAгар можаро авж оладиган бўлса, иккала томон ҳам катта йўқотишларга дуч келишлари мумкин эди, натижада юзлаб ва минглаб оилалар азоб чекиши мумкин эди. Менимча, бизнинг халқимиз ҳамма нарсани тўғри тушунган. Худо кўрсатмасин, қон тўкилишини иккала томон ҳам тўхтатди. Ушбу можаро қанча давом этиши мумкинлигини фақат Қодир Тангри билади.\nИккала томон ҳам қуролли тўқнашувнинг давом этишига йўл қўймаслиги керак!\nЧунки биз абадий қўшнимиз. Биз ота-боболаримиздан мерос бўлиб қолган ерни ташлаб, бошқа жойга кўчиб ўтолмаймиз.\nБизнинг мақсадимиз - халқимиз фаровонлиги, мамлакатимизнинг ҳудудий яхлитлиги.\nAйни пайтда одамларни жойлаштириш жараёни давом этмоқда.\nМен ҳар бир оилани аввалги яшаш жойларига қайтишга чақираман.\nВайрон бўлган ва ёқиб юборилган уйларни қайта тиклаш чоралари кўрилади.\nБиз қўллаб-қувватлаши ва ҳар томонлама ёрдам беришга тайёрлиги учун халқаро ҳамжамиятга миннатдорчилик билдирамиз.\nКейинги тўқнашувларнинг олдини олиш учун мен қўшни ёки аралаш қишлоқларда яшовчи ҳар икки томон оқсоқолларидан иборат тинчликпарварлик комиссиясини тузишни таклиф қиламан.\nМен содир бўлган воқеаларни текширишни буюрдим.\nУруш ҳеч кимга фойда келтирмаслигини биз фақат чеккада кўрдик.\nЮртимизда тинчлик бўлсин! "\nКиритилди: 21:05 03.05.2021. Ўқилди: 3850 марта. Фикрлар сони: 0 та.


Ўзбекистон – “ўта хавотирли давлат”\nБуюк Британия Ташқи ишлар вазирлиги томонидан 2006 йилда инсон ҳуқуқлари борасида эълон қилинган ҳисоботда Ўзбекистон “ўта хавотир уйғотаëтган давлатлар” рўйхатига қўшилган.\nЎзбекистон рўйхатда Зимбабве, Мьянма (Бирма) ва Шимолий Корея каби инсон ҳуқуқлари ўта даражада оëқости қилинаëтган мамлакатлар қаторида турибди.\nҲисоботга кўра, 2005 йил май ойида Андижонда ҳукумат қилган қатлиомдан кейин вазият яхшиланмаган, балки ëмонлашган.\nҲужжатда Ўзбекистон ҳукумати шубҳали судлар ўтказиш баробарида нодавлат ташкилотлар ва мустақил журналистларга қарши кенг кўламда тазйиқлар ўтказгани айтилади.\nҲисобот эълон қилиниши олдидан ўтказилган матбуот анжуманида Буюк Британия ташқи ишлар вазири Ўзбекистонда инсон ҳуқуқлари бўйича вазият ëмонлашганини таъкидлаб, Андижон воқеаларидан кейин қамоққа олинган Саиджаҳон Зайнобиддинов тақдирини ҳам эслаб ўтди.\nЛондонда яшаётган тадқиқотчи Алишер Илҳомов Буюк Британияда эълон қилинган бу ҳисобот Европа Иттифоқидаги Ўзбекистондаги инсон ҳуқуқлари масаласини хаспўшлашга уринаëтган бошқа давлатлар учун хавотирли сигнал эканини айтади.\n“Ҳисобот ЕИ давлатларида Ўзбекистондаги сиëсий вазиятга нисбатан ëндашувда бирлик йўқ эканини кўрсатди. У ЕИдаги давлатларга ўзига хос хавотир муждасини юбормоқда. Ҳисобот муаллифлари Ўзбекистонга нисбатан Андижон қирғинбаротидан кейин жорий қилинган санкциялар ҳеч бир ҳолатда бекор қилинмаслиги, балки кучайтирилиши зарурлигини ЕИдаги бошқа давлатлар, хусусан, янги йилдан тузилма раҳбарлигига киришадиган Германияга уқтириб қўймоқчидай”, - дейди А.Илҳомов.\nА.Илҳомов сўзларига кўра, айни пайтда Германия ичида ҳам Ўзбекистонга муносабат борасида ҳисобот муаллифлари билан ҳамфикрлар бор.\n“Яқинда Ўзбекистонга бориб келган Германия парламенти делегацияси расмий Тошкентга нисбатан ўта танқидий қарашда. Буюк Британия ҳисоботи ЕИ ичидаги ана шундай қарашларни бирлаштиришга хизмат қилади”, - деди А.Илҳомов.\nА.Илҳомов бу ҳисобот ўз вақтида эълон қилинган зарур ҳужжат экани, у расмий Тошкентнинг ЕИ Андижонни унутди, деган таъмаси асоссизлигидан далолат бўлишини билдирди.\nҲисоботда таъкидланишича, Буюк Британиянинг мақсади ЕИдаги ҳамкорлари ва БМТ, ЕХҲТ билан биргаликда Андижон воқеалари айбдорларини жазолашдир.\n“Бу масалада ЕИ иккига ажралган, - дейди Буюк Британиянинг Ўзбекистондаги собиқ элчиси Крейг Мюррей “Озодлик” мухбири билан суҳбатда. - Бир нарсани англашимиз керак, ЕИ ичида Ўзбекистонга нисбатан олиб борилаëтган сиëсатда жиддий бўлиниш бор. Буюк Британия Ўзбекистонга нисбатан жазо чоралари кучайтирилишини билдираётган бир пайтда Германия бунинг тескарисини айтмоқда”.


Сархуш аёл 50 кружка пиво учун Урални кечиб ўтди\n17:30 / 27.04.2016\nҚозоғистон ғарбидаги Атирау шаҳрида яшовчи сархуш аёл баҳс бойлаб, Урал дарёсини сузиб ўтди. Баҳсга 50 кружка пиво тикилганди. Бу ҳақида 27 апрель куни “Интерфакс” нашри хабар берди.\nҚутқарувчиларнинг сўзларига кўра, гувоҳлар дарёни кечиб ўтаётган аёлни кўриб, навбатчи хизматини огоҳлантиришган. Воқеа содир бўлган жойга етиб келган қутқарув отряди ходимлари қарама-қарши қирғоқда ўтирган аёлни кўришган. Улар моторли қайиқда ёрдам кўрсатиш мақсадида келганларида, аёлни ҳолдан тойган ва сархуш ҳолатда топишди. Уни полиция ходимларига етказишди.\n“У ўзининг исм-фамилиясини айтди, 1983 йилда таваллуд топганини маълум қилди. Полиция ходимлари ундан бундай аҳмоқона ишнинг сабабини сўрашганида, аёл ким биландир 50 кружка пиво учун баҳс бойлаганини билдирди. Бунинг қанчалик ҳақиқат эканини била олмадик”, - деди Атирау вилояти ФВ департаментининг сув-қутқарув хизмати раҳбари Самат Кумашев.\nУнинг сўзларига кўра, аёл дарёни кучли оқим ва сув сатҳининг кўтарилган пайтида кечиб ўтган.


ЎзА - Макроиқтисодий кўрсаткичлар қандай ҳисобланади?\n11.05.2019 08:00:46 Чоп этиш версияси\nМакроиқтисодий кўрсаткичлар қандай ҳисобланади?\nСтатистика қўмитаси изоҳ берди.\nИқтисодий ривожланишга кўмаклашиш маркази эксперти Юрий Наумовнинг www.spot.uz сайтида “Давлат статистика қўмитасининг Ўзбекистон ЯИМ кўрсаткичи тўғрисидаги ҳисоботида нима нотўғри?” номли мақоласи эълон қилиниши муносабати билан, Давлат статистика қўмитаси Ахборот хизмати макроиқтисодий кўрсаткичлар бўйича тушунтиришлар берди.\nНоми юқорида келтирилган мақолада Давлат статистика қўмитасининг турли даврларда эълон қилинган пресс-релизларида 2017 йил учун ЯИМ бўйича келтирилган маълумотларнинг ўзаро мос эмаслиги тўғрисида сўз юритилган. Бунинг қуйидаги сабаблари бор.\nМиллий статистика соҳасида олиб борилаётган очиқлик сиёсати, шунингдек, статистика ахборотларининг ҳаққонийлиги ва шаффофлигини таъминлаш тўғрисидаги мамлакат Президентининг бир қатор қарорлари натижасида Давлат статистика қўмитаси ЯИМ ва унинг таркибига кирувчи тармоқлар даражасини холисона баҳолаш имконини берувчи статистика услубиётини такомиллаштириш, ҳисобот маълумотларининг тўлиқлигини таъминлаш бўйича чора-тадбирларни амалга оширмоқда.\nДавлат статистика қўмитаси доимий равишда Халқаро валюта жамғармаси (ХВЖ) ва Осиё тараққиёт банки (ОТБ) каби халқаро ташкилотларнинг миллий ҳисоблар статистикаси бўйича экспертлари жалб этилмоқда. Улар иштирокида халқаро тажрибани инобатга олган ҳолда статистик ёндашувларни қайта қўриб чиқиш ишлари босқичма-босқич амалга оширилмоқда. Бундан ташқари, статистика услубиётини такомиллаштириш жараёнида Жаҳон банки, БМТ Европа иқтисодий комиссияси, БМТ Аҳолишунослик жамғармаси, БМТ Халқаро фавқулодда болалар жамғармаси ва бошқа халқаро ташкилотларнинг тавсиялари ва техник кўмагидан кенг фойдаланилмоқда.\n2017 йил учун ЯИМ кўрсаткичи бўйича тафовутлар тармоқлар статистикаси маълумотларини қайта ҳисоблаб чиқиш натижалари билан боғлиқ. Давлат статистика қўмитасининг 2018 йил январь ойида эълон қилинган дастлабки баҳолашларига кўра, Ўзбекистонда ЯИМ ҳажми 249,1 трлн. сўмни ташкил этди. Кейинчалик, 2018 йилнинг май ойида Давлат статистика қўмитаси ЯИМ ҳажмига дастлабки аниқликларни киритди ва унга кўра ЯИМ ҳажми 254,0 трлн. сўмни ташкил этди. Ушбу маълумотлар Давлат статистика қўмитасининг расмий сайтида, шунингдек, ХВЖнинг кенгайтирилган Маълумотларни тарқатишнинг умумий тизими (к-МТУТ) доирасида Ўзбекистоннинг йиғма маълумотлар миллий саҳифасида (р-ОСРД) жойлаштирилди.\n2019 йил январь ойида Давлат статистика қўмитаси 2017 йил учун ЯИМ кўрсаткичи кенг миқёсда қайта кўриб чиқилди. Бу асосан қишлоқ хўжалиги тармоғи маълумотларидаги ўзгаришлар натижасида келиб чиқди. Бу ўзгаришлар, бир неча йиллар давомида қишлоқ хўжалигида ишлаб чиқариш ҳажмини ҳисоблашда бозор нархларига нисбатан сезиларли даражада паст бўлган нархлардан фойдаланилганлиги билан изоҳланади.\nЖаҳон тажрибасида қабул қилинганидек, динамик қаторларда ўзаро мувофиқликни таъминлаш мақсадида 2014-2016 йиллар учун ЯИМни қайта баҳолаш ишлари амалга оширилди ва ушбу маълумотлар фойдаланувчилар учун Давлат статистика қўмитасининг расмий сайтига зарурий тушунтиришлар билан жойлаштирилди (https://stat.uz/uz/statinfo/milliy-hisoblar/statistik-jadvallar). 2019 йил июль ойига қадар ЯИМни 2010 йилдан бошлаб ретроспектив қайта ҳисоблашларни давом эттириш ва уларни Давлат статистика қўмитаси расмий сайтида эълон қилиш режалаштирилган.\nТаъкидлаш лозимки, узоқ даврлар учун статистик кўрсаткичларни бундай қайта ҳисоблаш ишлари тез-тез амалга оширилмайди ва улар, одатда, услубий ёндашувлардаги сезиларли ўзаришлар билан боғлиқдир. Халқаро тажрибадан келиб чиққан ҳолда, Давлат статистика қўмитаси статистик ахборотларни циклли қайта кўриб чиқиш тамойили асосида шакллантиради. Бошланғич босқичда статистик кўрсаткичлар бўйича дастлабки баҳолашлар амалга оширилади, кейинчалик эса ҳисоб-китоблар кенгроқ ахборот базасини олиш асосида аниқлаштирилади.\nШу билан бирга, дастлабки маълумотларни нотўғри талқин қилмаслик учун фойдаланувчилардан расмий сайтимизнинг “Чорак натижалари” бўлимидаги “Ушбу бўлимда статистик кўрсаткичлар дастлабки маълумотлар ҳисобланади” кўринишидаги ва бошқа эслатмаларга эътибор қаратишингизни сўраймиз. Келгусида Давлат статистика қўмитаси томонидан маълумотлардан фойдаланувчилар учун қулайликлар яратиш мақсадида расмий сайтни техник жиҳатдан такомиллаштириш масалалари кўриб чиқилади.\nЯИМ дефлятори индекси (2018 йил якунлари бўйича – 128,1 %) бўйича шуни таъкидлаш керакки, бу кўрсаткич моҳиятан истеъмол нархлари индекси (ИНИ) кўрсаткичидан фарқ қилади. ИНИ фақатгина истеъмол саватига киритилган чекланган сонли товарлар ва хизматлар нархларининг ўзгаришини ифодаласа, ЯИМ дефлятори индекси иқтисодиётда ишлаб чиқарилган барча товарлар ва хизматлар, жумладан, инвестицион товарлар, экспорт қилинадиган товар ва хизматлар ҳамда бозорга хос бўлмаган (бепул кўрсатилган) хизматларни ҳам қамраб олади. Шунингдек, ИНИ импорт қилинадиган товарларни ҳам қамраб олса, ЯИМ дефлятори индекси ҳисоб-китобларида фақатгина миллий иқтисодиёт резидентлари томонидан ишлаб чиқариладиган товарлар ҳисобга олинади.\nБизнинг нашрларимиз бўйича билдириладиган ҳар қандай шарҳлар ва таклифлар учун миннатдормиз бўламиз. Келгусида Давлат статистика қўмитаси томонидан статистик маълумотлар ва уларни ҳисоблаш услубиётида вужудга келаётган ўзгаришлар, шунингдек, бундай ўзгаришларнинг сабаблари батафсил ёритиб борилади. Жамоатчилик билан ўрнатиладиган яқин муносабатлар статистик маълумотларнинг янада тўғри талқин қилинишига ва уларнинг шаффоф бўлишига хизмат қилади.


ТОШКЕНТ ВИЛОЯТИДА ОСОЙИШТАЛИГИМИЗ ПОСБОНЛАРИ ЮКСАК ШАРАФЛАНДИ 17.01.2018 00:28\nОна-юрт шаънини, унинг сарҳадларини ўз ор-номусидек асраб-авайлаётган ҳарбийларимиз доимо халқимизнинг эъзоз ва ардоғидадирлар. Шу кунларда бутун мамлакатимизда бўлгани каби, Тошкент вилоятининг ҳам барча ҳудудларида 14 январь — Ватан ҳимоячилари куни ҳамда, Қуролли Кучларимизнинг 26 йиллиги кенг нишонланмоқда.\nБайрамнинг асосий тантанали қисми Чирчиқ шаҳридаги муҳташам “Кимёгарлар” маданият саройида 2018 йил 13 январь куни бўлиб ўтди. Ҳарбий хизматчилар ва уларнинг ота-оналари, олий харбий таълим муассасалари курсантлари, ҳуқуқ-тартибот идоралари вакиллари, хизмат ўташ чоғида ҳалок бўлганларнинг оила аъзолари, шунингдек, вилоят фаоллари ва ёшлар иштирок этган маросимда вилоят ҳокими Ғуломжон Ибрагимов Ўзбекистон Республикаси Президенти, Қуролли Кучлар Олий Бош Қўмондони Шавкат Миромонович Мирзиёевнинг Ўзбекистон Республикаси Қуролли Кучлари ташкил этилганининг 26 йиллиги ва Ватан химоячилари куни муносабати билан байрам табригини ўқиб эшиттирди.\nМаросимда Президентимизнинг 2018 йил 12 январдаги Фармонига мувофиқ, Ватан химоячилари куни ва Ўзбекистон Республикаси Қуролли кучларининг 26 йиллиги муносабати билан давлат мукофотлари билан тақдирланганларга мазкур орден ва медаллар тантанали вазиятда топширилди. Шунингдек, хизматда юксак ўрнак ва намуна кўрсатиб меҳнат қилаётганлар, хизмат вазифасини ўташ чоғида ҳалок бўлганларнинг оилаларига ҳам вилоят ҳокимлиги ва тегишли тизим раҳбариятларининг қимматбаҳо совғалари топширилди.\nМаросимда сўзга чиққанлар Давлатимиз Раҳбарининг беқиёс эътибори ва ғамхўрлиги билан мамлакатимиз хавфсизлиги ва барқарорлиги, сарҳадларимиз дахлсизлиги, халқимизнинг тинч ва осуда ҳаётини муҳофаза қилишга қодир бўлган, ихчам, тезкор ва профессионал қобилият ва тайёргарликка эга Миллий Армиямиз ташкил топган сана бу йил жойларда жуда катта тантаналар, чинакам байрам шукуҳи билан нишонланаётганини алоҳида қайд этдилар.\n— Ҳар бир йигит аввало, эл-юртимга садоқат билан хизмат қилсам, деб ният қилади, — дейди “Жасорат” медали билан мукофотланган Сирожиддин Хайткулов. — Мен ҳам юртимизнинг ана шу бахтиёр фарзандлари қаторида эканимдан фахрланаман. Бугун ҳар қадамда давлатимизнинг доимий эътибор ва ғамхўрлигини ҳис этиб яшаяпмиз. Хизматда ҳам, оилада ҳам, жамиятда ҳам ўз ўрнимизга эгамиз. Бу, албатта, бизга катта куч ва беқиёс маънавий-руҳий мадад беради.\nТантанали маросимга юртимиз санъат усталари ва ижрочи ёшлар томонидан тайёрланган катта концерт дастури байрамона файз киритди.\nМаросим байрам иштирокчиларига атаб ёзилган тўкин дастурхон атрофида давом этди.


Фазо ҳақида — У ким, бу нима — QOMUS.INFO\nQOMUS.INFO > Ф ҳарфи > ФАЗО\nФАЗО (математикада) — мантиқий фикрланувчи шакллар ёки бирор конструкциялар амалга ошириладиган муҳит. Mac, элементар геометрияда текислик ёки фазо турли шакллар ясаладиган муҳит бўлади. Фазо даги ўзаро боғловчи муносабатлар ички тузилиши (структураси) жиҳатидан одатдаги фазовий муносабатларга ўхшаш. Тарихий нуқтаи назардан математик Фазо реал Фазонинг тақрибий абстракт қиёфасини ифодаловчи 3 ўлчовли Евклид фазосиамр. Мат., механика, физиканинг ривожланиб бориши билан Евклид фазоси, Евклид геометриясининг тушунчаларини секинаста умумлаштириш ва ўзгартириш натижасида «Фазо» нинг ҳозирги умумий тушунчаси вужудга келди. 19-а. нинг 1ярмида яратилган Лобачевский Ф. си, л ўлчовли Евклид Фазоси тушунчалари Евклиднинг 3 ўлчовли Фазо сидан анча фарқ қилади.\nМатематик Фазо тўғрисидаги умумий тушунчани 1854 й. да Б. Риман олға сурган. Бу тушунча кейинчалик кенгайтирилиб, унга аникликлар киритилди. Натижада вектор Ф., Гильберт фазоси, Риман фазоси, функционал Фазо, топологик Фазо вужудга келди. Математикада Фазо сифатида объектларнинг узлуксиз (туташ) тўплами қаралади. Бу объектлар сифатида геометрик фигуралар, функциялар, физик тизимларнинг турли ҳолатларини олиш мумкин. Улар шу Фазонинг «нуқталари» деб ҳисобланади.\nНуқталарнинг тўплами эса Фазо даги фигура деб каралади. Математик Фазо ларнинг қайси бири реал Фазони яхшироқ акс эттириши тажрибадан аниқланади. Mac, ҳозир реал Ф. хоссалари Риман геометриясчда Евклид геометриясига нисбатан аникроқ акс этиши тўла тўкис исбот этилган (яна қ. Геометрия, Математика).\nNext PostФАЙЗИЕВА Мунаввара Муродовна


ГлавнаяКатегория: Очиқ дарслар\nРубрика: Очиқ дарслар\n“Бошланғич синф фан ойлиги”\nМактабимизда 15 сентябр куни фан ойлиги давомида амалга ошириладиган ишлар билан мактабнинг бошланғич синф ўқитувчилари ва ўқувчилари “Фан ойликнинг очилиш маросими”да таништирилди. Шу куннинг иккинчи ярмида бошланғич синф ўқитувчилари ўртасида “Тажрибамнинг сеҳрли сирлари” мавзусида кўргазмалар кўрик-танлови бўлиб ўтди. Танловга бошланғич синф ўқитувчилари қатнашди. Танлов хулосасига кўра ўқитувчи Ф. Ходжамуратованинг ясаган кўргазмалари энг яхши деб топилди…\nРубрика: Очиқ дарслар, ТадбирларМетки: сеҳрли, синф, Сўз\tБАТАФСИЛ


Ўзбекистонда “Спутник V” вакцинаси ишлаб чиқарилди. Аммо Россияга кетаётган ўзбекларни эмлаш учун вакцина Москвадан олиб келинди\n04 декабр 2021, Тошкент вақти: 16:16\nБиринчи хабар: Ўзбекистонда Jurabek Laboratories қўшма корхонасида ишлаб чиқарилаётган “Спутник V” вакцинасининг дастлабки 260 500 дозаси Санитария-эпидемиологик осойишталик ва жамоат саломатлиги хизматига топширилди.\nИккинчи хабар: Ўзбекистондан Россияга пилот лойиҳаси доирасида ишга олиб кетилаётган 10 минг нафар ўзбекистонлик қурувчини эмлаш учун Россия Федерацияси Соғлиқни сақлаш вазирлиги томонидан Тошкентга 12 минг доза “Спутник лайт” вакцинаси олиб келинди.\nБу икки хабарни 12 октябрь куни Соғлиқни сақлаш вазирлиги матбуотга сиздирди. Бироқ вазирлик Ўзбекистонда Россия вакцинасининг йирик партияси ишлаб чиқарилган ҳолда, нега Россияга ишга олиб кетилаётган 10 минг киши учун Москвадан махсус Россия вакцинаси олиб келингани юзасидан изоҳ бермади.\nСоғлиқни сақлаш вазирлигининг билдиришича, “Спутник лайт” билан фақат Ўзбекистондан Россияга “юборилиши мўлжалланган 10 минг нафар қурувчи мигрантлар эмланади. Вакцинация жараёни россиялик тиббиёт ходимлари томонидан амалга оширилади”.


Kun.uz light 17:49 / 19.01.2019 32016\nТовуқ ва курка гўштини ювиш – уй ошпазлари назардан қочирмайдиган қадам. Бироқ аниқланишича, товуқни «чўмилтириш» ошқозон билан боғлиқ касалликлар келиб чиқиш эҳтимолига сабаб бўлиши мумкин экан. Демак, ювиш керакми ёки йўқ? Айнан ҳозир шу саволга жавоб беришга ҳаракат қиламиз.\nЙўқ, товуқ гўштини ювишингиз керак эмас.\nМутахассисларнинг фикрига кўра, истеъмолчилар мева ва сабзавотларни сувда чайиб олишлари керак, бироқ гўшт ёки товуқ, тухум билан бундай қилмасликлари керак. «Бу ҳақда айтганимизда одамлар ҳали ҳам ҳайрон бўлишади, - дейди озиқ-овқат маҳсулотларининг хавфсизлиги бўйича мутахассис Марианна Грейвли (Marianne Gravely)The New York Times’га берган интервьюсида. – Бироқ ҳайратланарли жиҳати, буни 1990-йилдан бери таъкидлаб келамиз».\n«Товуқ гўштини ювиш кўп бактерияларни йўқ қилмайди, - дея ҳамкасбининг фикрини қўллаб-қувватлайди Шимолий Каролина университетидан Бенжамин Чапмен. - Бироқ бу микробларни қўллар, ишланаётган юза, кийимлар, яқин орада турган идиш ва овқатларга тарқатиши мумкин».\nСалмонелла ва кампилобактер каби патогенларни йўқ қилишнинг ягона усули – таомни тайёрлаш. Уй паррандаси учун минимал хавфсиз ҳарорат 165 даража, қийма учун – 160 даража, стейк, балиқ ва моллюскалар учун – 145 даражадан иборат.\nҚандай қилиб ўзимизни қўшимча тарзда ҳимоя қилишимиз мумкин?\nОзиқ-овқат маҳсулотларини хавфсиз қайта ишлашдаги яна бошқа икки қадам – ажратиш ва тозалаш ҳам ифлосланишнинг олдини олишда ёрдам беради. Гап хом гўштни бошқа маҳсулотлардан алоҳида сақлаш, шунингдек тайёрлаш вақтида турли тахтакачлардан фойдаланиш ҳақида кетмоқда.\nТозалашга келсак, мутахассислар тозалашда қўлланиладиган барча нарсаларни кўпикли сувда ювишни тавсия этадилар. Қўллар ҳақида унутмаслик керак. Уларни совун билан 20 сония давомида овқат тайёрлашдан олдин ва ундан кейин ювишни унутманг. Бу нима учун муҳим? Мавзуга оид тадқиқотлар одамлар хом гўштдаги бактерияларни музлаткич тутқичлари ва ҳатто салатларга ҳам тарқатишини кўрсатди.\nВа ниҳоят, озиқ-овқат маҳсулотларини тозалашда тозалаш воситаларини қўлламанг, чунки у таъмга таъсир кўрсатиши мумкин.


АЛАМ ВАСВАСАСИ… - 25 Ноября 2019 - www.SheJoT.CoM\nГлавная » 2019 » Ноябрь » 25 » АЛАМ ВАСВАСАСИ…\nКарим одатига кўра кун тепага келганда ўрнидан туриб ҳовлига чиқди. Хотини аллақачон ишга кетибди. Болаларни боғчага ташлагани аниқ.\n— Э, дунёларигаям… — сўкинди у афтини бужмайтирганча ортга қайтаркан. — Пул топганлар қоплаб топиб ётибди. Мен-чи?.. Тузук-қуруқ, мундоқ «ёғли»роқ жойга ҳам жойлаша олмайман. Хотинлар нимани биларди? Жаврашга уста холос. Эр деганни тушунса-да!.. Қаёқда. Бунинг ўрнига қовоқ-тумшуқ қилгани-қилган!.. Йўқ, жонимга тегди! Кечаги яримта ароқни ичмасам бўлмайди шекилли. Юрагим сиқилиб кетяпти, сиқилиб!..\nУ ичкари уйга кирди-да, сервант орқасига беркитилган бир шиша ароқни олиб ошхонага чиқди. Музлаткичдаги помидорлардан олиб товоқчага майдалаб тўғради.\n— Ўлиб кетмайдими ҳаммаси! — ғудраниб пиёлага қуйилган ароқни оғзига олиб борди. — Мана шу ароқни ичсам, анча енгил тортаман. Ана ундан кейин бозорга чиқиб кабобхўрлик қилсам ҳам бўлади.\nКарим шишадаги ароқни бир соатча ичди. Гоҳ қизарган бурнини жийириб помидор тишлади, гоҳ ошхонани тутунга тўлдириб сигарет тутатди. Шиша бўшагач, гавдаси чайқала-чайқала, ароқ ва тутун қоришиқ бадбўй ҳаводан пишиллаб нафас олганча ҳовлига йўл олди.\n— Т-тўхта, мулла Карим! — деди ўзига ўзи ғўлдираб. — Эркакнинг ёнида пичоқ бўлмаса холи не кечади?.. Ҳа, ҳозир ест қиламиз…\nТандирхонага гандираклаб кириб токчадаги ошпичоқни олди-да, қўйнига тиқди.\nКарим шовқин-суронга тўла бозорнинг бир четидаги ошхонага кириб кабоб буюртирди. Кўз ишорасидан мақсадини тушунган жиккаккина официант қиз бирпасда унга пиво келтириб қўйди.\nКўпиги бокалдан чиққудек пиводан ҳўпларкан, у деразадан қоп кўтариб уёқдан буёққа чопаётган олибсотарларни масхараомуз кузатар, ора-сирада кўзларини қисиб қўшни столлар қаршисида овқатланаётганларга боқиб лаб тишлаб оларди.\n«Шуям ишми? — ўйларди ўзича. — Қора терга ботиб, зил-замбил қопни кўтариб чопишларини қара! Мен бўлсам, ўлганимдаям шу ишни қилмасдим. Аёллари-чи? Ҳаммаёғи чангга ботиб, аъзойи бадани тирналиб уйига боради… Эрлариям ғирт ҳезалак бўлса керак-да! Шунақа хотинни қай кўнгил билан қўйнида олиб ётаркан?.. Уф-ф!.. Бас, кетдим!»\nСовиб қолаёзган кабобни апил-тапил еб, пивони охиригача симиргач, Карим ўрнидан турди ва катта кўча томон юрди.\nМаҳаллага кираверишда сутдек оппоқ чет эл машинаси турар, олд томонида келишган, кийинишига қараганда бойвучча бир аёл кўчага орқа ўгирган кўйи телефон орқали ким биландир берилиб гаплашарди.\nКарим аёлни кўрди-ю, таққа тўхтади. Чайқалиб кетмаслиги учун кичикроқ бир дарахтга суяниб яхшилаб разм солди.\n«Бу ўша фирибгар аёл эмасми? — кўнглидан ўтказди у. — Бир пайтлар йигирма беш минг долларимни ўзлаштириб қочворганди ярамас. Мелисалар ҳам топа олишмаган ўшанда. Демак, менга ўхшаганларнинг пулини ўмариб бойиб кетибди-да, ифлос!.. Туришини қара бунинг! Керилволиб ўзини кўз-кўз қилмоқчими? Ё ярқираган машинаси билан мақтанмоқчими?.. Ана энди қўлга тушдинг ойимча. Мендан қочиб қутулиб бўпсан…»\nКарим тез-тез юриб бориб аёлнинг елкасига қўл ташлади. — Вой, кимсиз? Тортинг қўлингизни! — аёл қаршисидаги маст эркакни кўриб жонҳолатда ўзини орқага олди. Аммо Карим уни қўйиб юбормоқчи эмасди.\n— Қўлга тушдингми, «аферист»? — шивирлади у бир қўли билан қўйнидаги пичоқни чиқариб. — Сен Жамиласан-ку! Тўғрими? Жамиласан-а?.. Мени алдаб бойиб кетибсан-да!.. Ўҳ-ҳў, телефонингам жа кетворганидан экан-ку-а?.. Қани, бизам бир гаплашайлик шу телефонда!..\n— Қўйвор дедим сенга! — аёл Каримнинг қўлини елкасидан олиб ташлашга уринарди. Лекин кучи етмасди. — Мен Жамила эмасман!.. Қўйвор!.. Ҳозир бақираман, қўйвор!\n— Ўзингни танимаганга оляпсанми? Мени аҳмоқ, гўл деб ўйловдингми?.. Қани, бақир! — Карим кутилмаганда пичоқни аёлнинг томоғига тиради. — Нега жим бўп қолдинг? Бақирмайсанми? Вей, тез калитни чўз буёққа! Қарз ўрнига бўлади! Чўз, сўйвораман!\n— Бериб бўпман! — дағ-дағ титраб жавоб қилди аёл. — Бу менинг машинам!\n— Шунақами? Бермайсанми?\n— Мана бермасанг! Мана!..\nТиғ аёл танасига қайта-қайта санчилиб, ғужанакланиб қолди ва ерга тиззалаганча тўлғона бошлади.\nОртиқ бу ерда қолиш хавфли эканини яхши билган Карим талваса ичида аёлнинг қўлидаги телефонни тортиб олиб ура қочди.\nОрқасидан кимларнингдир «Ҳой, тўхта! Қаёққа? Тўхтамайсанми, Карим?» деган ҳайқириқлари эшитилгани сайин янада тезроқ чопди…\n— Кўриб қолишди лаънатилар! — сўкиниб борарди Карим. — Ишқилиб, чалғитиб кета олсам марра меники. Чалғитаман ҳам. Нима, биринчи кун бу ишни қилишиммиди? Одам ўлдирганим йўқ-ку! Босди-босди бўп кетар!\nШу орада бекатга етиб, эндигина жилмоқчи бўлган автобусга ўзини урди.\n«Яхшики, опамнинг уйи далага яқин жойда. — ўйларди одамлар панасига биқиниб олган Карим. — Кириб олсам, ит билармиди…»\nКарим нимадир ёдига тушгандек чўнтагидаги қўл телефонни олиб кафтида айлантирган бўлди.\n— Яп-янги экан. Туришидан камида тўрт юз доллар турса керак. Манжалақи-ей, жуда бой экан-да! Бундай телефонларни унча-мунча одам сотиб ололмайди… Итдан тарқаган фирибгар!..\nҚирқ дақиқача йўл юргач, Карим таниш бекатда тушиб қолди.\nОлдин чор атрофни синчиклаб текширди. Ҳеч ким ўзига эътибор бермаётганини кўргандан кейин кўп қаватли уйлар томон йўл олди.\n— Вой, сенга нима бўлди, укажон? — эшик олдида деворга суянганча титраётган Каримни кўриб опаси Рисолатнинг ранги-қути ўчди. — Нега индамайсан? Ичкарига кир!\nКарим лом-мим демасдан ичкарига кирди ва эшикни қулфлаб қўйди.\n— Бирор нима десанг-чи! — тергашда давом этди Рисолат. — Биров билан уришдингми? Нимага кийиминг қон?\n— Қон?.. — Кўйлаги енгида қотиб қолган қон изларини кўргач, Карим баттар жазавага тушиб опасини икки елкасидан чангаллаганча силтай бошлади.\n— Опа, мени яширинг! Тезроқ яширинг мени!.. Нега жим турибсиз? Ҳозир… Кеп қолишади ҳозир!\n— Ким? Ким кеп қолади?\n— Э-э-э!.. Сенларни…\nКарим зарда аралаш қўл силтади-да, балконга чиқиб кетди.\n— Менга қара, тушунтириб гапир! Нима бўлди? Ким билан муштлашдинг? — Каримнинг ортидан чопиб чиққан Рисолат укасини ҳақиқатни гапиришга ундарди. — Мендан сир яширасанми? Туғишган опангдан-а?.. Ахир, мен сенга душман эмасман-ку!..\nКарим сигарет тутатиб бир-икки марта тортгач, бошини эгди.\n— Мен одам ўлдириб қўйдим. — деди у ердан бошини кўтармай. — Тушуняпсизми, одам ўлдириб қўйдим!\n— Вой ўлмасам! Вой мен ўлиб қўя қолай!.. Кимни? Кимни ўлдирдинг? Нимага ўлдирдинг?\n— Ўша ифлосни… Менинг долларимни олиб қочиб кетган аёлни…\nРисолат кутилмаганда ўрнидан турди-да, ортга чекинди.\n— Каримжон, энди нима қиламиз? Қамаб қўйишади-ку сени!.. Болаларингнинг холи не кечади?\n— Ваҳима қилаверманг! — опасини жеркиб берди Карим. — Асосийси, сиз ваҳима кўтармасангиз бас. Эшик тақилласа, очмайсиз. Қўни-қўшниларга мен ҳақимда гапирмайсиз.\n— Уйдагилар-чи? Хотининг-чи!..\n— Улар сўраса, кўрмадим дейсиз-қўясиз. Босди-босди бўлгандан кейин ўзим бораман.\n— Билмадим… Билмадим…\nРисолат кўзига ёш олиб секингина ошхонага чиқиб кетди.\nКарим шомгача балконда қимирламай ўтирди. Бу орада Рисолат унинг талаби билан бир шиша ароқ олиб келиб берди. Ароқни охиригача симирган Карим кайфи таранглашгач, анча дадиллашиб квартирани бемалол айланадиган бўлди. Телевизорнинг товушини баландлатиб, кайф орасида ўзича қандайдир қўшиқни хиргойи қилиб ўтирди.\nБир маҳал эшик безовта тақиллади. Шу заҳоти телевизор ўчирилиб, Каримнинг қулоғи динг бўлди.\n— Тс-с! — бармоғини лабига босиб опасини тўхтатди у. — Овозингизни чиқармай жим ўтиринг!\nЭшик ортидан эса отасининг овози жаранглай бошлаганди.\n— Карим! Эшикни оч, болам! Биламан, шу ердасан! Очсанг-чи! Рисолат, сен қайдасан?..\n— Уф-ф! — қўл силтаб нари кетди Карим. — Отамга бало бормиди шу тобда?.. Аюҳаннос солиб бақиришини қара!..\n— Нима қилай? Очайми? — жавдираб сўради Рисолат. — Ҳарқалай, отамизни подьездда туришга мажбур қилиш яхши эмас.\n— Очавер! Кирса кирар.\nРисолат бориб эшикни очди.\nНе кўз билан кўрсинки, отасининг ёнида тўрт нафар милиционер турарди.\n— Чақир Каримни! — буюрди ота қизига дағдаға билан. — Қани у?\nРисолат то ўзини ўнглагунча ота ичкарига кириб бир зумда Каримни йўлакка етаклаб чиқди.\n— Сендан буни кутмагандим! — ўшқирди у Каримга. — Менинг болам бировга тиғ санчади деб ўйламасдим!..\nМилиционерлар кўз очиб юмгунча жиноятчининг қўлларини кишанлашди.\nКарим эса касали қўзғаган телба каби подьездни бошига кўтариб сўзланарди:\n— Мен қўрқмайман! Қамоғингданам, бошқангданам қўрқмайман!..\nЖабрланувчининг зарари қопланган.\nКарим жинояти исботланиб, суд ҳукми билан узоқ муддатга озодликдан маҳрум этилган.\nКатегория: HIKOYALAR / ХИКОЯЛАР | Просмотров: 65 | Добавил: iphone | Теги: #ahborot, #Yangiliklar, #Yangilik, #uznews, #newsuz, #news, #новости, #xabarlar, #habarlar | Рейтинг: 0.0/0


Новосибирскда қурилаётган бино девори ишчилар устига қулаб тушди - 28.08.2019, Sputnik Ўзбекистон\nНовосибирскда қурилаётган бино девори ишчилар устига қулаб тушди\nҲозирда қурилишда ишлаган 11 нафар ишчининг тақдири номаълум. 28.08.2019, Sputnik Ўзбекистон\n11:43 28.08.2019 (янгиланди: 12:15 28.08.2019)\n© Sputnik / Александр Кряжев / Фотобанкка ўтишВ Новосибирске на рабочих обрушилась стена строящегося здания\nҲозирда қурилишда ишлаган 11 нафар ишчининг тақдири номаълум.\nТОШКЕНТ, 28 авг – Sputnik. Россиянинг Новосибирск шаҳрида қурилаётган бино девори қулаб тушди, вайроналар остида 10 дан зиёд киши бўлиши мумкин. Бу ҳақда РИА Новости хабар қилди.\n“Жабрланганлардан бири тирик ҳолда чиқариб олинди ва шифокорларга топширилди”, - дея маълум қилган агентликка Россия ФВВ матбуот хизмати.\nАниқлик киритилишича, ҳозирда яна 11 нафар ишчи қидирилмоқда.\nҲодиса Ударная кўчасида содир бўлган.\nҲозирда воқеа жойида қутқарувчилар иш олиб бормоқда ва ҳодиса тафсилотлари аниқланмоқда.


«Усмонийлар империяси тарихи»: «СУЛТОН СУЛАЙМОННИНГ ОНАСИ ВОЛИДА ХАФСА ЭМАС…» - 4 Сентября 2019 - www.SheJoT.CoM\nГлавная » 2019 » Сентябрь » 4 » «Усмонийлар империяси тарихи»: «СУЛТОН СУЛАЙМОННИНГ ОНАСИ ВОЛИДА ХАФСА ЭМАС…»\n«Усмонийлар империяси тарихи»: «СУЛТОН СУЛАЙМОННИНГ ОНАСИ ВОЛИДА ХАФСА ЭМАС…»\nТарихчилар «Муҳташам юз йил» телесериали ижодкорларини жиддий танқид остига олишмоқда. Уларнинг айтишича, сериалда султон Сулаймоннинг онаси сифатида Хафса образини яратишган. Аслида Сулаймонга волида Хафса туққан она эмас, аксинча ўгай она экан. Хўш, нега? Қанақасига?\nБу саволларга ҳам мутахассислар тарихий маълумотларга асосланган ҳолда жавоб беришди.\nМаълумотларга кўра, Сулаймоннинг отаси Селим I нинг икки нафар энг суюкли канизаги бўлган. Биринчиси қримлик Ойша. Селим умрининг охирига қадар қримлик Ойшани севган. Унга «Волида» титулини ҳадя этган. Ўз ҳарамининг етакчисига айлантирган. Аммо подшоҳнинг суюкли қримлик Ойшаси фақат қиз фарзандларни дунёга келтирган. Иккинчи канизакка ҳам Ойша деб ном беришган. Чунки у европалик бўлган. Саройга қул қилиб олиб келинган. Айнан шу европалик Ойша султон Селимга бир неча ўғил фарзандларни тақдим этган. Сулаймонни ҳам худди шу Ойша туққан.\nҚримлик Ойша Хафсанинг Сулаймон билан муносабатлари самимий кечган. Ўгай она бўлишига қарамай, Сулаймон тахтни эгаллагач, Моҳидавронни ҳам Ойша Хафса ўгай ўғли султоннинг ётоғига юборган.\nСулаймоннинг ҳақиқий онаси европалик Ойша эса фарзанди империя тахтини эгаллашигача яшаб қола олмади. Оламдан ўтиб кетди. Аммо қандай қилиб султоннинг ўгай онаси ҳарамни бошқариши мумкин? Ўша давр қонунларига кўра, бу вазифани подшоҳнинг туққан онаси бажариши лозим эди-ку! Афсуски, телесериал ижодкорлари бош қотириб ўтиришни исташмаган. Қримлик Ойша Хафсани Сулаймон-Қонунийнинг туққан онасига айлантиришган-қўйишган.


Ашраф Ғанининг мамлакат ғазнасидан қанча пул олгани маълум бўлди - Bugun.uz\nАшраф Ғанининг мамлакат ғазнасидан қанча пул олгани маълум бўлди\n21:40 | 18-08-2021\nАфғонистондан қочган президент Ашраф Ғанининг мамлакат ғазнасидан қанча пул ўғирлагани маълум қилинди. Бу ҳақда Афғонистоннинг Тожикистондаги элчиси Муҳаммад Зоҳир Акбарга таяниб, «РИА Новости» хабар берди.\nМаълум қилинишича, элчи давлат раҳбари ғазнадан 169 миллион доллар олганини айтиб, унинг мамлакатдан қочишини «давлат ва миллатга хиёнат» деб атаган.\nҚайд этилишича, элчи айни пайтда Афғонистон раҳбари сифатида вице-президенти Амрулла Солиҳни тан олишини қўшимча қилган.\n«Мамлакат конституциясига мувофиқ президент йўқлигида, қочиши ёки ўлими билан боғлиқ ҳолатларда вице-президент унинг ўрнини эгаллайди, шунинг учун Амрулла Солиҳ ҳозир давлат бошлиғи», — дея таъкидлаган элчи.\nМаълумот учун, Aфғонистон президенти ҳокимиятдан воз кечиши кутилаётгани ва Aфғонистонда ҳокимиятни ўтказиш 15 август куни Кобулдаги президент саройида бўлиб ўтиши маълум қилинганди. Шунингдек, Афғонистон президенти халқига мурожаат қилгани хабар берилган. Унда Ашраф Ғани афғонлар ўлими, охирги 20 йил ичидаги ютуқларнинг йўқотилиши, давлат мулкининг йўқ қилинишига ва беқарорликка йўл қўймаслигини қўшимча қилганди.\nАввалроқ Афғонистон президенти Тожикистонга учиб кетгани айтилаётгани маълум қилинганди. Шунингдек, Aфғонистон президенти истеъфога чиқишга рози бўлгани айтилган. Ҳамда «Толибон» ҳаракати Aфғонистонда Ислом амирлиги ташкил этилганини эълон қилмоқчилиги хақида хабар берилган.


Москва тарафдори бўлган Чеченистон милицияси ва Россия аскарлари ўртасида содир бўлган тўқнашувда беш одам нобуд бўлди.\n27 феврал 2021, Тошкент вақти: 00:30\nМосква тарафдори бўлган Чеченистон ҳукумати расмийларига кўра, отишма пойтахт Грозний ташқарисида юз берган. Россия ҳарбийлари кетаётган машина чеченларга қарашли сигирни босиб кетганидан кейин томонлар ўртасида жанжал чиқиб, отишма содир бўлган. Натижада икки милиционер, икки фуқаро ва россиялик бир ҳарбий ўлган.\nАйни пайтда, бугун Чеченистонда Россияга қарашли ҳарбий вертолёт халокатга учрагани оқибатида камида олти ҳарбий нобуд бўлди.\nИТАР-ТАСС ахборот агентлиги хабарига кўра, Россия Ички ишлар вазирлигига қарашли “Ми-8” русумидаги вертолёт халокати сабаби ҳозирча номаълум.


Бутун дунёга «донғи кетган» зўравон куёв...\n15.06.2022 14:26 0 5240\nИжтимоий тармоқларда бир воқеа қизғин муҳокама бўлмоқда, фақат ўзбек сегментида эмас, бутун дунёда! Нима дейсизми? Ўзбекнинг тўйи! Мақталаяптими дейсизми? Йўқ. Яъни куни кеча аллақандай конкурсда келин ғолиб бўлгани ва бунга чидолмаган куёв келиннинг бошига бир мушт туширгани. Бутун дунё нафақат бу видеони томоша қиляпти, балки ҳайратланяпти, балки шокда! Бир кунда миллион марталаб кўрилган видеолар, янгиликлар остида, албатта, ўнлаб ғазабланган изоҳлар мавжуд. Ва, албатта, бир хил савол — нега куёв бундай қилди?\nКеча рус маданияти вакилларининг ушбу ҳолатга нисбатан нафратга тўла муносабатларини эълон қилгандик.\nХорижлик Морена Морана ижтимоий тармоқ фойдаланувчиси ўз мулоҳазаларини билдиряпти: «Контекст – анъаналар, жамиятнинг муносабати, маълум бир гуруҳдаги оилавий зўравонликка муносабатни ҳисобга олмасдан туриб, бу саволга жавоб бериб бўлмайди, деб ҳисоблайман. Шунинг учун, бир нечта фикрларга аниқлик киритмоқчиман:\nЎзбекистонда турмуш қуриш қарорини ҳамон ота-оналар қабул қилади. Эркакнинг қачон уйланиши, унга қайси хотин тўғри келиши ва ҳоказоларни катталар ҳал қилишади. Яъни, тўйни икки кишигина ўртасидаги муносабатларнинг энг юқори нуқтаси эмас. Ўзбекларда тўй — бу қариндошлар учун катта шоу ва катта авлодларнинг хоҳиш-иродаси билан. Демак, куёв келинни севиши шарт эмас. Баъзи жойларда келиннинг нархи бор. Ўзбекистонда жисмоний зўравонлик камдан-кам ҳолларда ажралишга сабаб бўлади. Мен статистикада бундай сабабни топа олмадим, ваҳоланки, бошқа сабаблар ҳам кўп, жумладан, томонлардан бирининг фарзанд кўришни истамаслиги. Социологик сўровлар шуни кўрсатадики, 10,3% аёл ўз хатти-ҳаракати билан эрини куч ишлатишга ундаган ҳолларда зўравонлик қўллаш мумкинлигини тан олади. Aёлларнинг 43 фоизи эса ҳаёти давомида оилада жисмоний зўравонликка дучор бўлган. Aйрим маълумотларга кўра, бу ерда аёлларга нисбатан зўравонлик ҳолатларининг 87 фоизи оиладаги зўравонликларга тўғри келади.\nЎзбекистонда ажралишлар кам – 15 фоиз. Парчаланган оилаларнинг 2/3 қисми ҳақида нолишни севувчиларимиз кўпинча ажралиш даражаси сезиларли даражада паст бўлган жамиятни мисол қилиб келтиришни яхши кўрадилар. Лекин ҳар доим ҳам аёллар у ерда бахтли эмас ва видео бунинг исботларидан биридир.\nМаълум бўлишича, саволга жавоб жуда оддий — куёв келинни қўлидан келгани учун урган. Чунки у шу пайтгача ҳеч қандай оммавий танқидни учратмаган ва учратмайди ҳам. Чунки жамиятнинг бундай хатти-ҳаракатларга бағрикенглик даражаси юқори».\nБу видео нафақат Қирғизистон, Қозоғистон, Тожикистон, Россияда, балки Корея, Америка, шарқий давлатлар YouTube каналлари ва расмий нашрларида машҳур бўлди. Масалан, Сеулнинг янгиликлар каналига кирсангиз, Британиянинг Daily Mail нашрининг хабар беришича, деб бошланади хабар. Now news’га кирсангиз, Қирғизистоннинг «Спутник Киргизистан» нашри хабар беришича, деб бошланади. YouTube’да эса «Groom punches bride at their wеdding», «Uzbekistan: Groom slaps wife at wеdding because he lost game». Яъни ўзбек тўйида куёв келинни мушт билан туширди, деб бонг уриб ётибди.\nУшбу мавзуни қидиришга берсангиз, ҳар хил тилларда ўзбекча тўй, куёв келинни бир мушт туширди, тўйдан кейин нима бўлди, давоми, деган видеолар чиқиб келади. Ва кўпчилик шокда ва ҳайратда. Биз-чи биз, биз ўзбеклар учун зўравонлик оддий ҳолга айланиб бўлганми? Кичкинагина мусобақада ютқазиб ғазабини жиловлай олмаган куёв оила деган мусобақага тайёрми, рўзғорнинг муштига-чи?


Олдин хабар берганимиздек, эртадан Тожикистонда “CAFA U-23 Women’s Championship-2019” мусобақаси старт олади. Унда Ўзбекистон, Афғонистон, Эрон, Қирғизистон, Тожикистон ҳамда Туркманистон олимпия терма жамоалари ғолиблик учун баҳс олиб боришади.\nБугун мусобақа олдидан матбуот анжумани ўтказилди. Унда Ўзбекистон терма жамоаси устози Баҳром Норсафаров қуйидагича фикр билдириб ўтди:\n- ОФК, CAFA (МОФА) ҳамда мезбон Тожикистонга бундай мусобақа ташкил этилаётгани учун миннатдорчилик билдираман. Бизда яқиндагина миллий чемпионат якунланди. Футболчи қизларимиз айни дамда ёмон спорт формасида эмас. Фақатгина бир неча нафар муҳим ўйинчиларимизнинг жароҳат олишгани бироз дилни хира қилади. Лекин биз мусобақага олиб келган 18 нафар футболчи қизларнинг аксарияти, шунингдек, бир вақтнинг ўзида миллий терма жамоамиз аъзолари ҳам ҳисобланишади. Қолаверса, таркибимизда U-19 терма жамоамиз аъзолари ҳам бор.\nУларга ушбу турнирда ўзларини кўрсатиш имкониятини тақдим этамиз. Рақиблар ҳақида гапирадиган бўлсам, қўшни мамлакатлар терма жамоалари билан яқиндагина Қирғизистонда ўтган "Умид кубоги"да тўқнаш келган эдик. Энди ушбу мусобақада ҳам чиройли ва мухлисларга манзур бўладиган ўйин намойиш этишга уринамиз, - деди мутахассис.\n"Бунёдкор" икки легионер билан шартнома имзолади\nЭрен Дердийок "Пахтакор" билан шартнома имзолади


ИнтерФУТБОЛ :: Лео ва Криш пойгаси: Гол ортидан гол\nЛео ва Криш пойгаси: Гол ортидан гол\nКриштиану Роналду хотиржам: у ЧЛ тарихидаги тўпурарлар рўйхатида мутлақ пешқадам. Ҳар ҳолда, португалиялик юлдузнинг асосий таъқибчиси ва рақиби Лионель Месси анча орқада. Тўғри, «Барселона» етакчиси ўртадаги фарқни бир мавсумда йўққа чиқариши ҳеч гап эмас, лекин «Ювентус» ҳужумчиси ҳам жим турмайди-да, барибир. Мана, ЧЛнинг янги мавсуми 1-турида Месси турнирдаги 116-голини нишонлади, Роналду эса коронавирус изоляцияси туфайли дам олди. Ҳозирги ҳолатда у Леони 14та голга ортда қолдирмоқда. Муҳими, ЧЛда икки буюк голеадор ўртасидаги пойга ва рақобат йилдан-йилга ривожланмоқда. Дейлик, мавсум-2014|2015 якунида ҳар икки футболчида ЧЛ тамғаси туширилган 77тадан гол бор эди. Шундан кейин Роналду тезликни кескин ошириб, Мессидан сезиларли даражада ўзиб кетди. Ҳозирда ЧЛда голлар нисбати 130:116, бутун еврокубоклардагиси 133:119 - ҳа, Криш бироз тин олишга ҳам ҳақли. UEFA.com сайти янги мавсум стартида пойга моҳиятини теранроқ англатиш мақсадида Месси ва Роналдунинг ЧЛдаги барча голларини келтириш баробарида бир қатор ажойиб статистик кўрсаткичларни ҳам эсга солди.\n***Криштиану Роналду 2018 йилнинг 14 февраль куни «Реал» сафида «ПСЖ» дарвозасини нишонга олиб, ЧЛ тарихида 1та жамоа учун 100та гол урган биринчи футболчига айланди. Лионель Месси бу натижани роппа-роса 1 ойдан сўнг «Челси»га қарши ўйинда такрорлади.\n***Лионель Месси ЧЛда гол урган ўйинларда «Барселона» атиги 3 марта мағлубиятга учраган.\n***Криштиану Роналду ЧЛнинг қаторасига 7та мавсумида 10тадан кўп гол урган.\n***Лионель Месси ЧЛнинг жами 16та мавсумида гол урди. Жорий мавсумга қадар бу борадаги рекорд кўрсаткич «МЮ»нинг собиқ ярим ҳимоячиси Райан Гиггзга тегишли эди.\n***Криштиану Роналду ЧЛнинг жами 35та ўйинида камида 2та гол урган.\n***Криштиану Роналду ҳам, Лионель Месси ҳам турнирда 8 марта «хет-трик»|«покер»|«флэш»га эришган.\n***Криштиану Роналду турнирдаги голлари ҳисобини 30-ўйинида очганди.\n***Криштиану Роналду - «плей-офф» босқичларида 50та гол маррасига етган биринчи футболчи.\n***Криштиану Роналду - ЧЛнинг 3та финалида гол урган ягона футболчи.\n***Криштиану Роналду - ЧЛда қаторасига 11та ўйинда гол қувончини туйган ягона футболчи.\n***Криштиану Роналду турнирда ҳаммадан кўп айнан ҳозирги клуби - «Ювентус»ни жазолаган - 10та гол. Лионель Месси эса еврокубокларда ҳар бир рақиб жамоа дарвозасини нишонга олгани билан мақтанишга ҳақли.\n***Гуруҳ раундидаги голлар сони бўйича Лионель Месси олдинда (69та). Криштиану Роналду эса бу босқичда жами 63та гол урган.\n***Криштиану Роналду 100та гол маррасига 144-ўйинида етган бўлса, Лионель Мессига бунинг учун 123та учрашув кифоя қилган.


Шавкат Мирзиёга яхши хабар: Қобулда ислом террористи ўзини портлатиб, 48 кишини ўлдирди, 24 кишини ўлдирса яхшироқ бўларди, - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n17:45 - Шавкат Мирзиёга яхши хабар: Қобулда ислом террористи ўзини портлатиб, 48 кишини ўлдирди, 24 кишини ўлдирса яхшироқ бўларди,\nБутун дунё ахборот воситалари хабар қилишича, шу соатларда Қобулда ўлимчи-террорист ўз қўлидаги ёки белидаги 2 бомбани портлатиб, ўзидан ташқари 48 кишини ўлдирибди, 112 киши жароҳатланган. Ўлганлар сони ортса керак. ИШИД бу теракт учун маъсулиятни ҳам бўйнига олибди.\nҲақиқатда ҳам, бу хабар Ўзбекистон Президенти, шу кунларда Ислом Каримнинг Фуҳуша лақабли қизига уйланиб олиб, ҳозир бу воқеа ҳаммага маълум бўлиб қолганидан ташвишда бўлган Шавкат Мирзиёнинг кўнглини бироз кўтаради. Чунки, у исмломчиларга ёқиш учун Ислом цвилизацияси тўғрисида гапиришга бошлаган бўлса ҳам, буни исботлайдиган чиройли фактлар камлигидан изтироб ичида эди.\nМана, мусулмонлар тарафидан сўнги юз йилларда қилинган ЯГОНА ихтиро - ўз-ўзини портлатиб, ўзи билан кўплаб одамларни нарига дунёга олиб кетиш, яъни ислом терроризми қанчалик эффектив/самарали эканлигини кўрсатувчи воқеа Қобулда бўлди. Қаранг, бир неча сонияда биттагина террорист 48 кишини ўлдирибди. Шавкат Мирзиё Бош вазир бўлган 13 йилда нари борса 15-20 кишини зўрға ўлдиролган эди.\nДемак, Шавкат Мирзиё яратадиган Ислом цвилизацияси музейига Шавкат Мирзиёдан ташқари бугун 48 кишини ўлдирган ҳамфикр ва ҳамкасби, яъни ислом террористининг расми ҳам қўйилади. Унинг расми топилмаса, воқеа жойида олинган расмлар тиқилиб ётибди. Биттасини биз ҳам бу хабарга илова қилмоқдамиз.\nМаълумки, сўнги пайтда Шавкат Мирзиё айнан ИШИД ва Толибюн каби террористлик ташкилотлар билан алоқа ўрнатиш, улар билан музокаралар ўтказиб, келишиб олиш ҳақида гапирар эди. Минг афсуски, Шавкат Мирзиё террористлар билан келишишга улгурмади, улгурса эди, бугунги терактда 48 эмас, 24 кишини ўлдириш етарли эканлиги ҳақида маслаҳат берарди ва бугун қурбонлар сони 2 баравар кам бўлган бўларди.


Ургутнинг “янги бозор”идаги “эски бозор” эслатмалари - zarnews.uz\nУргутнинг “янги бозор”идаги “эски бозор” эслатмалари\nБугунги кунда Ургут туманидаги “Ургут савдо комлекси” масъулияти чекланган жамияти бутун Республикамизда донғи кетган йирик савдо марказларидан биридир. Мажмуага яқинлашавериш билан автомобилларнинг тарбандлигига дуч келасиз. Ободонлаштириш ишлари ҳам кўнгилдагидек эмас. Бу кўп йиллик тарихга эга бўлган Ургут бозорининг замонавий кўриниши. Бир пайтлар туман марказида жойлашган мажмуа тирбандликларга сабаб бўлавергач марказдан четроққа кўчирилди. Замонавий савдо дўконларидан иборат янги савдо мажмуаси бунёд этилди. Тўғри, бозор ўз номи билан бозор, аммо...\nМажмуа дарвозасида эса сизни яна-да кўпроқ тартибсизликлар қарши олади. Савдо мажмуасининг ички қисмида аслида харидорларнинг эркин ҳаракат қилиши, фавқулодда вазият содир бўлганда қутқарув машиналарининг, масалан, ёнғин ўчириш машинасининг бемалол ҳаракатланиши учун барпо этилган эни 8 метрлик марказий йўллар, қолаверса, секторлар оралиғидаги эни 6 метрлик йўлаклар бугунги кунда уддабурон тадбиркорлар томонидан ўрнатилган қўлбола пештахталар билан тўлиб тошган. Бу йўлакларда ўт ўчириш машинаси тугул пиёдалар зўрға ҳаракатланади.\nШунингдек, айрим тадбиркорлар томонидан эгалланган савдо дўконларга ўзгартишлар киритилган. Бири дўкон устига қўшимча иморат қилиб ўзбошимчалик билан икки қаватли бинога айлантириб олган бўлса, бошқаси ертўла қазиб дўкони фаолиятини кенгайтиришга уринган. Мажмуа марказида харидорлар дам олиши ва салқин ичимлик ичиши учун ажратилган ҳудуд ҳам ачинарли аҳволда. Қурилмай қолган фавворалар ўрни чиқиндилар билан тўла. Музқаймоқ ва салқин ичимликлар учун қурилган павильон эса бошқа савдо товарлари билан банд.\nАна шунақа, Ургутнинг “янги бозор”ида тадбиркорлар ва харидорларга кўплаб имониятлар яратилмоқда, янгиликлар талайгина, аммо “эски бозор”ни эслатувчи ҳолатлар ҳам учраб туради.


ОАВ: Исроил президенти Украинага сафарини муддатидан аввал якунлади\n11:33 / 28.09.2016\nИсроил президенти Реувен Ривлин Украинага сафарини қисқартириб, ватанига қайтишга қарор қилган. У Исроилнинг собиқ президенти Шимон Переснинг вафоти муносабати билан шундай йўл тутган, дея хабар қилмоқда Исроил телевидениесининг ўнинчи канали.\nМаҳаллий телеканаллар ва радиостанциялар хабарига кўра, Нобель тинчлик мукофоти совриндори, 93 ёшли Перес икки ҳафта муқаддам бошидан кечирган инсультдан ўзига келмай, ҳаётдан кўз юмган.\nРивлин 27 сентябрда, Бабий Ярдаги фожиага 75 йиллиги муносабати билан Украинага сафарини бошлаган эди. Иккинчи жаҳон уруши даврида бу ерда нацистлар ва уларнинг гумашталари юз мингдан ортиқ кишини қатл қилган.\nУкраина Перес Исроил


АҚШ мустақиллик байрамида латвиялик ҳоккейчи пиротехника сабаб вафот этди | Qalampir.uz\nАҚШ мустақиллик байрамида латвиялик ҳоккейчи пиротехника сабаб вафот этди\nСпорт\t06 Июль 12:26 4146\nЖорий йилнинг 4 июль куни Миллий хоккей лигаси клуби — “Колумбус” ва Латвия терма жамоаси дарвозабони 24 ёшли Матисс Кивлениекс вафот этди. “Delfi” нашрининг хабарига кўра, воқеа пиротехника воситаси билан эҳтиётсизлик туфайли содир бўлган.\nНашрнинг қайд этишича, дарвозабон жамоадошлари билан биргаликда АҚШ мустақиллиги куни муносабати билан ўтказилган байрам тадбирларида қатнашган. Унда пиротехника қобиғи Кивлениекснинг кўкрагига урилиб, тўсатдан унинг ўлимига олиб келган.\nШу билан бирга, “Колумбус” клуби Матбуот хизмати хоккейчининг ўлимига йиқилиш пайтида бошидан олинган жароҳат ҳам сабаб бўлганини таъкидламоқда.\n“Биз Матисс Кивлениекснининг ўлимидан ҳайратда қолдик ва қайғуга тушдик. Унинг онаси Астрида, шунингдек, оиласи ва дўстларига чуқур ҳамдардлигимизни билдирамиз. Киви хушчақчақ йигит эди, у ҳар куни барчани табассум билан кутиб оларди ва тўрт йил давомида биз билан ўтказган кунлари ҳеч қачон унутилмайди”, деди жамоа президенти Жон Девидсон.\n“Колумбус” билан 2017 йил май ойида эркин агент сифатида шартнома имзолаган Кивлениекс МХЛдаги дебютини 2020 йил 19 январда “Madison Square Garden”да ўтказган. “Нью-Йорк Рейнжерс” 2:1 ҳисобида мағлуб этлган баҳсда 32 та зарбани бартараф этган.\nАввалроқ АҚШ мустақиллик байрами куни 150 киши вафот этгани тўғрисида хабар берилган эди.\n25 Сентябрь 20:55 46767\n27 Сентябрь 14:01 40440\n26 Сентябрь 18:14 34448\n25 Сентябрь 09:33 33091\n25 Сентябрь 16:47 32514


Иркутскдаги университет декани Навальнийнинг заҳарланишини оқлади\n17 май 2022, Тошкент вақти: 07:01\nИркутск шаҳрида 23 ва 31 январь кунлари ўтказилган норозилик акцияларида иштирок этганлардан 74 киши маъмурий жавобгарликка тортилган.\nИркутск давлат қишлоқ хўжалиги университети биотехнологиялар факультети декани Ольга Илина Россия мухолифати етакчиси Алексей Навальнийга қарши кимёвий қурол ишлатилганини оқлашга уринди. Декан сиёсий фаоллиги билан танилган талаба Евгения Иванченконинг “ақлини киргизиб қўйиш” учун “тарбиявий соат” ўтказган.\nФакультет раҳбари талабага жиддий руҳда танбеҳ берган суҳбат аудиоси қачон ёзиб олингани маълум эмас. Аммо тасма илк бор 18 февраль куни Навальнийнинг Иркутскдаги минтақавий штаби томонидан эълон қилинди.\n“Кимёвий қуроллар – ҳукумат тийиб туриш сиёсатининг бир қисмидир. Қандай дунёда яшаётганимизни билсанг керак. Биз давлатчилигимизни ҳимоя қилишимиз шарт. Шу сабаб турли қуроллар ишлаб чиқарамиз. Навальнийга ўхшаган кимсалар эса бизга ғанимдир. Улар Россияда фитна чиқармоқчи”, – дейди Ольга Илина.\nИванченко бунга жавобан “Россияда вазият аллақачон издан чиқиб бўлган” дея эътироз билдиради. Декан эса Навальний каби шахслар сувни лойқалатаётганидан ёзғиради.\n“Вазият ҳозирда барқарор. Лекин Навальний каби кимсалар уни издан чиқармоқчи. Ҳукуматимиз бунга йўл қўймаслик учун тўғри чора-тадбирлар кўряпти. Қара, улар Украинада нима қилди!” – дейди декан хоним.\nСуҳбат асносида таълим мансабдори россияпараст президент Виктор Янукович ҳокимиятдан кетказилган 2014 йилдаги норозилик намойишлари ортида АҚШ турганини иддао қилади.\n“Мана энди Беларусда нима бўляпти?!” дейди у қўшни мамлакатда президент сайловидан кейин давом этаётган норозилик акцияларини назарда тутиб.\nИванченко сиёсий фаоллиги учун университет маъмурияти томонидан жазоландими, йўқми – ҳозирча номаълум. Университет маъмурияти Озод Европа/Озодлик радиосига изоҳ беришдан бош тортди. Маҳаллий нашрларга эса декан О.Илина айни пайтда “таътилда” экани айтилган.\nЖорий йил январь ойида бутун Россия бўйлаб бўлиб ўтган норозилик намойишлари чоғида минглаб одам ҳибсга олинган. Иркутскнинг ўзида камида 74 нафар намойишчига нисбатан маъмурий жазо тайинланган.\nНамойишларда иштирок этган кўплаб фаоллар таъқиб ва тазйиқлар кучайганини айтмоқда.\n20 февраль куни Доғистонда Навальний тарафдорларидан Руслан Аблякимов калтаклаб кетилган. Краснодар шаҳрида яна бир фаол Анастасия Панченкога нисбатан “ноанъанавий жинсий муносабатларни тарғиб қилгани учун” маъмурий иш қўзғатилган. Панченко 14 февраль куни ижтимоий тармоқда Навальний ҳимоясига бағишлаб “Севги – қўрқувдан кучлироқдир” шиори остида бир жинсга мансуб жуфтлар ўпишаётгани акс этган суратлар эълон қилган эди. Новосибирск шаҳрида 19 февраль куни номаълум кимсалар Навальний тарафдорининг машинасини ёқиб юборган. Ички ишлар вазирлиги иқтисодий жиноятларга қарши курашиш бўлими ходимлари намойишларга бош қўшган айрим ширкатларда тафтиш ўтказган.\nМосква суди Навальнийнинг колонияга юборилишини қонуний деб топди\nАҚШ элчиси Салливан: Навальнийнинг заҳарланиши ва қамоққа олиниши Россиянинг ички масаласи эмас\nНавальний “ҳибсхонадан қочишга мойил шахслар” рўйхатига тиркалди\nСевишганлар кунида Навальний тарафдорлари уни қўллашнинг янги услубини ўйлаб топди\nЛавров: санкциялар кучайган тақдирда Россия ЕИ билан алоқаларни узишга тайёр


Италия суди Эрдўғаннинг ўғлига нисбатан очилган ишни ёпди\n22:52 / 24.01.2017\nФото: AFP 2017/ Ozan Kose\nИталиянинг Болонья шаҳри дастлабки тергов суди Туркия президентининг ўғли Билол Эрдўғанга нисбатан очилган ишни архивга топширишга қарор қилди. Билол Эрдўған бу иш бўйича пул ювишда гумон қилинганди, деб хабар бермоқда ANSA ахборот агентлиги.\nБилол Эрдўған 2015 йил кузида оиласи билан Болоньяга келган. У бу ерда Жонс Хопкинс университетида докторлик диссертациясини ёзган. 2016 йил февралда эса унга қарши туркиялик тадбиркор Мурат Хакан Узаннинг аризасига кўра тергов бошланган. Узан Ражаб Тоййиб Эрдўғаннинг сиёсий рақиби ҳисобланади ва Францияда яшайди. Тадбиркор италян ҳукуматидан Билол Эрдўған Италияга олиб келган пулларнинг келиб чиқишини аниқлашни сўраган. Ишнинг очилиши Билолни Италияни тарк этишга мажбур қилган.\nДекабрда тергов Узанни кўрсатма беришга чақирган. Прокуратура Узаннинг судга келмагани асосида судга ишни архивга топширишни, яъни моҳиятан уни ёпиш ҳақида ариза берган.\nБу Италия ҳуқуқ-тартибот муассасаларининг Билолга қарши терговни тўхтатишга биринчи уринишлари эмас.


12:41 / 14.09.2016\n"Одноклассники" ижтимоий тармоғи беадаб сўзларга қарши курашни давом эттирмоқда. Ижтимоий тармоқ бу йил видеога қолдирилган шарҳларда беадаб сўзларни “*” белгилари билан алмаштирадиган созланмани ишга туширган эди. Энди эса бу созланма гуруҳдаги шарҳлар учун қўлланила бошланди.\nГуруҳлардан беадаб сўзларни олиб ташлаш учун гуруҳ созланмаларининг “Ошкоралик” параметрида “Гуруҳ шарҳларидаги беадаб сўзларни беркитиш” созланмаси қўшилди.\nБу созланма ёқилганидан сўнг гуруҳдаги мунозаралар, расмлар ва видеоларга қолдирилган шарҳларда топилган барча беадаб сўзлар “*” белгисига алмаштирилади. Созланма хозирча фақат рус тилида ишлайди, аммо яқин орада бошқа тиллар учун ҳам қўлланила бошланади. Созланма ишлатилганида беадаб сўзлар билан шарҳ қолдирган киши ушбу шарҳни ўзгаришсиз кўради, қолган фойдаланувчилар эса бу сўзларни кўришмайди.\nБу созланма гуруҳнинг барча иштирокчилари ва меҳмонларида беадаб сўзларни беркитиш созланмаси ёқилмаган бўлишига қарамай ишлайверади.\nМуҳим қайдлардан бири, созланма расмларда, GIF-тасвирлар ва видеолардаги беадаб сўзларни беркита олмайди.\nбеадаб сўзлар гуруҳлар созланма


04.04.2018 11:48 0 1134\nБугун, 4 апрель куни АҚШ ҳарбий денгиз пиёдалари корпусига қарашли вертолёт Калифорния штатининг жанубида ҳалокатга учради. Вертолётдаги тўрт нафар экипаж аъзосининг ҳалок бўлгани айтилмоқда. Бу ҳақда «РИА Новости» хабар берди.\n«CH-53E Super Stallion» денгиз пиёдалари корпусига қарашли вертолёт Калифорниянинг Эль-Сентро шаҳрида ўқув-машғулот вақтида ҳалокатга учради», дейилади баёнотда. Ҳарбийларнинг маълумотига кўра, ҳалокат сабаби ҳозирча номаълум.\nВертолёт бортида жойлашган тўрт киши вафот этган, аммо улар денгиз пиёда қисмлари аъзоси эканига ойдинлик киритилмаган.\nАҚШ Калифорния вертолёт